PH bidas tindakan UMNO serang badan kehakiman dalam kes Najib

Pakatan Harapan (PH) membidas pemimpin UMNO yang menyerang badan kehakiman hanya kerana tidak berpuas hati dalam perbicaraan kes dihadapi bekas Presidennya, Datuk Seri Najib Razak yang sedang berlangsung.

Dalam satu kenyataan, Majlis Presiden PH menyifatkan tindakan UMNO yang mempertikai keputusan Mahkamah Persekutuan dalam perbicaraan SRC International Sdn Bhd sebagai tidak wajar walhal Najib sudah diberikan peluang untuk membela dirinya secara adil.

“Majlis Presiden PH sangat terkejut dan amat dukacita dengan siri kenyataan pimpinan tertinggi UMNO yang dilihat menyerang institusi kehakiman.

“Serangan ini semakin menjadi-jadi terutama apabila proses perbicaraan rayuan Datuk Seri Najib Tun Razak dalam kes SRC International Berhad hampir ke penghujungnya.

“Malah serangan ini khususnya dari kalangan penyokong UMNO dan ‘cybertroopers’ semakin bersifat ugutan termasuk ugutan bunuh terhadap Ketua Hakim Negara (Tun Tengku Maimun Tuan Mat),” kata kenyataan itu.

Kenyataan PH itu hadir susulan kritikan dan kecaman pemimpin utama UMNO yang boleh dituduh sebagai satu penghinaan terhadap badan kehakiman negara.

Malah, pihak polis juga sudah menahan seorang pemilik akaun Facebook yang membuat ancaman terhadap Tengku Maimun dalam Facebook hari ini.

Dalam pada itu, majlis itu turut menyatakan sokongan terhadap tindakan Ketua Polis Negara, Tan Sri Acryl Sani Abdullah Sani yang memberikan jaminan untuk menyiasat dan mendakwa pihak melakukan ugutan terhadap Ketua Hakim Negara.

Katanya, ini kerana ugutan untuk mencedera atau membunuh itu adalah kesalahan jenayah di sisi undang-undang termasuk di bawah Kanun Keseksaan.

Pada masa sama, kenyataan itu turut menegaskan bahawa perbicaraan kes itu perlu dibenarkan untuk berjalan sehingga ke penghujung.

Kenyataan berkenaan dikeluarkan secara bersama oleh Presiden Parti Keadilan Rakyat (PKR), Datuk Seri Anwar Ibrahim; Presiden Parti Amanah Negara (Amanah), Mohamad Sabu; Setiausaha Agung DAP, Anthony Loke Siew Fook dan Presiden Pertubuhan Kinabalu Progresif Bersatu (UPKO), Datuk Seri Wilfred Madius Tangau.


Adakah Anwar yakin anak murid tak tarik sokongan sama sebelum ini?

Pelbagai spekulasi berhubung kekosongan jawatan Timbalan Perdana Menteri (TPM) dalam kerajaan Pakatan Harapan (PH) dan Barisan Nasional (BN), tetapi siapakah dikalangan Ahli Parlimen (MP) UMNO yang akan mengisi jawatan nombor dua tersebut.

Namun, nama anak murid setia kepada Perdana Menteri (PM) ke-10 antara senarai teratas yang dikatakan paling digemari cikgunya kerana jasanya membantu naik ke jawatan diidamkan sejak sekian lama itu.

Tanpa Datuk Seri Ahmad Zahid Hamidi yang menipu semua pengundi UMNO dengan mengheret untuk tidur sekatil dengan PKR dan DAP, mustahil Datuk Seri Anwar Ibrahim mendapat sokongan majoriti untuk ditabalkan sebagai PM.

Begitu besar jasa Zahid kepada cikgunya, adakah pengorbanan tersebut akan dilupai begitu sahaja. Pastinya ganjaran besar perlu diberikan kepada anak murid setianya itu.

Anwar perlu sedar jika tidak diberikan jawatan penting kepada Zahid, tidak mustahil episod menarik sokongan semasa pentadbiran kerajaan sebelum ini boleh berulang lagi.

Pemerhati politik begitu teruja untuk melihat sejauh mana hubungan cikgu-anak murid antara kedua-dua mereka, adakah prinsip yang diperjuangkan oleh seorang individu yang kononnya reformis itu akan digadaikan demi membalas jasanya kerana dapat menjadi PM.

Bagaimanapun tidak mustahil Anwar juga terpaksa melayani tuntutan Zahid jika tidak mahu hayat politiknya singkat selepas ini.

Bagi Zahid sekarang, masa depan politiknya bergantung kepada Anwar dan boleh diibaratkan telurnya sudah dipegang erat. Segala arahan dan turutan perlu dipatuhi Zahid jika tidak mahu nasib sama menimpa bekas PM, Datuk Seri Najib Razak.

Anwar mungkin boleh memaafkan anak muridnya demi untuk berkuasa, tetapi rakyat belum tentu akan memaafkan Anwar jika beliau bertindak sedemikian.

Sudah lah naik menjadi PM dengan menipu rakyat sepanjang tempoh berkempen, kononnya tidak akan bekerjasama dengan UMNO sebelum ini tetapi sebaliknya PH terpaksa sujud kepada ketua sakau demi melihat bos mereka tersebut menjadi PM.

Bukan tidak mahu menerima kekalahan tetapi biarlah ada etika.

Yang berlaku sudah berlaku, namun Anwar perlu berjaga-jaga dengan anak muridnya yang kaki pusing tersebut.

Jika tersilap langkah, silap-silap diri terjerut dengan permainan anak murid yang diketahui sangat licik dan memanipulasi orang ramai.

Bukan sahaja rakyat ditipunya, malah pemimpin UMNO sebelum ini ditipunya hidup-hidup apabila sanggup sumpah dengan nama tuhan demi memastikan segala kata-katanya dipercayai.

Pesanan kepada Anwar, berhati-hatilah apabila Zahid mula membawa failnya nanti seperti yang didedahkan Pengerusi Perikatan Nasional, Tan Sri Muhyiddin Yassin.

Ramai sudah serik mempercayai Zahid, tapi tidak tahu lah pula jika anak muridnya yang seorang ini akan setia mengikut cakap cikgunya.

Sama-sama lah kita nantikan drama politik berpanjangan ini.


UMNO, PAS, Bersatu patut duduk bersama bawah satu khemah

Tiga parti dominan orang Melayu dan Islam, UMNO, PAS dan Bersatu, sewajarnya bergabung menjadi satu kumpulan parti politik yang memperjuangkan kepentingan orang Melayu serta Islam, namun perlu memberi jaminan bahawa kaum lain tidak akan diketepikan.

Bekas Timbalan Presiden UMNO Tun Musa Hitam berkata walaupun tiga parti itu bergabung membentuk satu naungan di bawah ‘khemah’ politik yang sama, ia masih belum cukup ‘kuat’ dan meluas dari segi pengaruh serta tarikan seperti PKR.

Justeru, beliau menyarankan agar UMNO, PAS dan Bersatu sekiranya bergabung di bawah ‘khemah’ yang sama, perlu memberi jaminan kepada bangsa lain sebagai tumpuan perjuangan mereka.

“Masalah ideologi mereka tak begitu jelas, bercampur aduk. Macam UMNO, mereka kata parti Melayu, Islam. PAS kata sama. Ada parti baharu pula seperti Bersatu juga katakan Melayu dan Islam. Ideologinya, bunyi macam sama.

“Kalau boleh idea mereka ini bersama iaitu simple solid group dan menggelar parti ini mempromosikan kepentingan Melayu dan Islam. Secara prinsip dan dalam masa sama, kumpulan ini harus beri jaminan kepada bangsa dan agama lain yang akan diterima sebagai kumpulan rakyat Malaysia yang dilindungi.

“Seperti PKR pula, parti itu terdiri daripada parti politik yang mengatakan mereka percaya akan multiracialisme (pelbagai bangsa)… ada daya penarik mereka sendiri bukan sahaja dalam kalangan bukan Melayu, ada muda mudi Melayu yang tertarik kepada kumpulan ini,” katanya menurut BH.

Beliau berkata demikian ketika menjadi tetamu Sembang Kopi anjuran Persatuan Anak Melayu Johor (PAMJ) bertajuk Melayu; Membina Penyatuan dan Menyuburkan Integriti di sini, hari ini. Tokoh wartawan, Tan Sri Johan Jaafar, bertindak sebagai moderator.

Mengulas lanjut ‘daya penarik’ parti bukan berpaksikan Melayu seperti DAP, Musa berkata beliau pernah dijemput ke pelancaran buku Lim Kit Siang dan terkejut kerana mendapati ramai hadirin adalah orang Melayu dalam kalangan orang muda.

Katanya, ia menunjukkan DAP dan PKR memiliki ideologi yang meluas sehingga dapat menarik orang Melayu-Islam menyokong parti bukan Melayu itu.

“Saya nak beritahu dengan terus terang, waktu Lim Kit Siang melancarkan bukunya. Dia jemput, saya pergi… bila saya pergi orang cakap ‘kenapa kau pergi?’. Saya balas ‘Kenapa tidak’.

“Yang anehnya saya masuk dalam dewan itu, saya tengok banyak yang bertudung, budak Melayu. Ini serius, ramai betul. Ini tidak nampak macam mesyuarat DAP tetapi mereka penyokong dan ahli DAP. Itu keadaannya.

“Sebabnya, DAP dan PKR saya nampak dia punya ideologi lebih luas daripada (parti) yang Melayu dan Islam. Kepada yang menganggap dirinya parti politik yang mewakili orang Melayu, Islam…mereka harus memperluaskan ideologi untuk diterima dalam kalangan orang Malaysia secara besarnya.

“PKR kebanyakan boleh kita anggap sebagai liberal demokratik racial…itu pandangan saya. PKR, saya nampak merupakan kumpulan idealisme Malaysia,” katanya.


Bersediakah kita hadapi endemik Covid-19?

Banyak negara sudah menerima hakikat bahawa pandemik Covid-19 ini tidak akan berakhir sepenuhnya. Ia akan menjadi endemik.

Menurut Menteri Kesihatan Khairy Jamaluddin Abu Bakar, negara akan masuk ke keadaan endemik pada bulan ini. Pada masa-masa akan datang, orang akan terus perlu melakukan vaksinasi penuh.

Prosedur Operasi Standard (SOP) tetap perlu dijaga dan banyak perkara yang dilakukan semasa zaman pra-Covid-19 tidak akan dapat dilakukan lagi.

Pandemik bermaksud wabak yang jangkitannya meluas dengan merentas sempadan negara. Endemik pula bermaksud sesuatu keadaan wabak yang sentiasa ada, iaitu sesuatu penyakit yang tidak boleh dihapuskan sepenuhnya.

Pakar Perunding Perubatan Kesihatan Awam, Datuk Seri Dr. Zulkornain Ahmad berkata, memasuki fasa endemik, ia tidak bergantung kepada kadar vaksinasi tinggi sahaja, tetapi kesedaran mengenai pematuhan SOP haruslah berjalan seiring.

Mengakui masih terlalu awal untuk Malaysia beralih ke fasa endemik, Zulkornain berkata, setiap pihak perlu memainkan peranan penting bagi memastikan pematuhan SOP dapat dipertingkatkan dan dikekalkan terutama sekali apabila kes harian masih merekodkan angka tinggi.

“Apabila merentas daerah di Lembah Klang dibenarkan, boleh lihat masih ramai yang tidak cakna dengan pematuhan SOP. Hujung minggu lalu hampir semua lokasi tumpuan sesak hingga sukar untuk mengekalkan penjarakan fizikal.

“Justeru, perkara ini harus dilihat dengan lebih teliti kerana jelas menunjukkan ramai lagi yang tidak sedar. Walaupun bakal ke fasa endemik tidak bermakna virus Covid-19 sudah tiada. Kerajaan perlu memainkan peranan yang amat besar untuk memastikan orang ramai faham apa itu endemik,” katanya kepada Kosmo! baru-baru ini.

Sementara itu, Presiden Persatuan Pakar Perubatan Kesihatan Awam Malaysia, Datuk Dr. Zainal Ariffin Omar berkata, beralih ke fasa endemik adalah baik, namun perlukan kesedaran dan kefahaman yang amat tinggi dalam diri masyarakat.

“Apabila masuki fasa endemik, bermakna kita memasuki fasa mitigasi yang mana di sekeliling kita ada virus Covid-19. Sebagai contoh, penyakit demam denggi dan banyak lagi. Covid-19 kini sudah menjadi penyakit yang memang ada dalam komuniti.

“Penting untuk orang ramai ambil langkah berjaga-jaga dengan cara ambil vaksin dan kekalkan amalan pematuhan SOP seperti memakai pelitup muka serta menjaga penjarakan fizikal secara berterusan.

“Selain itu, penyampaian maklumat yang efektif harus bermula dari sekarang untuk membolehkan semua pihak bersedia memasuki fasa tersebut,” ujarnya.

Natijahnya, mahu atau tidak, kita perlu bersedia memasuki fasa endemik yang memerlukan perubahan tingkah laku dalam norma baharu.

Dalam keadaan pandemik mahupun endemik, kita tidak boleh sama sekali mengabaikan SOP. Semua orang perlu menerima hakikat bahawa virus Covid-19 kini telah menjadi sebahagian daripada hidup kita.


Kes baharu turun sedikit

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun sedikit berbading semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 4,774 jangkitan baharu dikesan, berbanding 4,915 kes semalam.

Angka itu menjadikan kumulatif kes positif meningkat kepada 2,870,758 kes.

Sehingga semalam seramai 2,780,771 pesakit telah sembuh, 31,965 kematian dan 53,248 kes masih aktif.

Daripada jumlah kes aktif itu, seramai 45,883 pesakit menjalani kuarantin di rumah; 4,247 ditempatkan di PKRC; 2,998 dimasukkan ke hospital; dan 120 dirawat di ICU dengan 65 daripadanya memerlukan alat bantuan pernafasan.


Pejuang sahkan akan letak 42 calon di Johor

Parti Pejuang Tanahair (Pejuang) akan memperkenalkan kesemua 42 calon yang akan bertanding pada Pilihan Raya Negeri (PRN) Johor, dua hari sebelum hari penamaan calon.

Presidennya Datuk Seri Mukhriz Tun Dr Mahathir berkata parti itu kini sedang memuktamadkan senarai calon, yang akan turut diwajibkan menjalani Ujian Psikometrik Anti-Rasuah (RBTAG), menurut laporan Bernama.

“Siapa yang akan kami tonjolkan sebagai calon mestilah bersih, cekap dan amanah kerana sudah tiba masanya Johor mempunyai pentadbiran kerajaan negeri yang bersih serta berintegriti.

Pada ketika itu, kita akan lihat kombinasi nisbah calon, antara lelaki, wanita, orang lama dan orang muda,” katanya kepada pemberita selepas melancarkan Jentera Pejuang di sini malam ini.

Mengenai keputusan parti itu yang muktamad untuk bertanding solo pada pilihan raya negeri ini, beliau berkata jentera parti berkenaan telah bersiap sedia untuk bertanding di Johor.

“Kita ambil perhatian 42 kerusi DUN ini dan kesemua calon akan bertanding di bawah panji Pejuang,” katanya.

Mengenai keyakinan parti berkenaan untuk berjuang solo, Ahli Parlimen Jerlun itu berkata Pejuang perlu bergerak yakin meskipun masih baharu dan tidak mempunyai nama-nama terkenal tetapi mempunyai barisan pemimpin yang berpengalaman luas dalam kerajaan sebelum ini.

Ditanya mengenai sama ada Pengerusi Pejuang Tun Dr Mahathir Mohamad akan menjadi model poster parti itu, beliau berkata ianya tidak salah, malah bekas Perdana Menteri itu masih dikenali dan disayangi rakyat.

Semalam Suruhanjaya Pilihan Raya (SPR) mengumumkan tarikh penamaan calon bagi PRN Johor ialah pada 26 Februari ini dan hari mengundi pada 12 Mac.


Krisis Melaka: Zahid tarik sokongan boleh kenapa dua ADUN UMNO tak boleh?

Tidak ada isu semasa Presiden UMNO Datuk Seri Ahmad Zahid Hamidi menarik sokongan terhadap kerajaan pusat yang sebelum ini juga diterajui bersama, tetapi kini senario sama berlaku di Melaka pula.

Dua Ahli Dewan Undangan Negeri (ADUN) UMNO tersebut, Datuk Seri Idris Haron (Sungai Udang) dan Datuk Nor Azman Hassan (Pantai Kundor) didakwa sudah gugur keahlian kerana menarik sokongan terhadap kerajaan Melaka, bagaimanapun Zahid yang menarik sokongan tidak pula dikenakan tindakan sama.

Terdahulu, Pengerusi Badan Perhubungan UMNO negeri, Datuk Seri Ab. Rauf Yusoh berkata, kedua-dua mereka secara automatik gugur keahlian apabila secara terbuka menyatakan tidak lagi bersama kerajaan negeri yang dipimpin oleh Sulaiman awal hari ini.

“Apabila dinyatakan dalam sidang media secara terbuka mereka bersama dengan parti tidak membentuk kerajaan dan meruntuhkan kerajaan, maka secara automatik akan tergugur haknya sebagai ahli UMNO,” katanya dalam sidang media petang tadi.

Namun, Rauf terlupa berhubung tindakan Zahid yang sebelum ini bersama 14 Ahli Parlimen (MP) UMNO lain yang menarik sokongan terhadap kerajaan Perikatan Nasional (PN) sehingga Tan Sri Muhyiddin Yassin meletakan jawatannya kerana sudah hilang majoriti.

Zahid ketika itu menjadi pencatur utama dalam gerakan menumbangkan kerajaan PN walhal UMNO ketika itu juga merupakan salah satu parti komponen dalam pembentukan kerajaan di Putrajaya.

Jika dua ADUN UMNO Melaka itu digugurkan keahlian secara automatik, mengapa Zahid tidak pula dikenakan tindakan sama. Adakah ini satu lagi ‘double standard’ melibatkan pemimpin atasan UMNO yang boleh membuat keputusan sesuka hati mengikut selera politik mereka?

Bukan itu sahaja, Zahid yang sudah terbukti bersama dengan Ketua Pembangkang Datuk Seri Anwar Ibrahim dalam merancang komplot juga tidak dikenakan sebarang tindakan disiplin parti.

Terdahulu, Idris yang juga bekas Ketua Menteri (KM) Melaka dan Nor Azman bersama dua lagi ADUN mengumumkan menarik sokongan terhadap kerajaan negeri pimpinan KM Datuk Seri Sulaiman Md Ali, berkuat kuasa serta-merta.

Dua lagi ADUN ialah Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).


3,000 notis kesalahan merokok dikeluarkan setakat Okt: Khairy

Kementerian Kesihatan Malaysia (KKM) sudah mengeluarkan sebanyak 3,419 notis kesalahan merokok di tempat makan telah dikeluarkan sejak Januari hingga 24 Okt tahun ini.

Menteri Kesihatan Khairy Jamaluddin Abu Bakar berkata daripada keseluruhan notis yang dikeluarkan, Terengganu merupakan antara lima negeri yang merekodkan pengeluaran notis tertinggi dengan 652 notis diikuti Pahang (601), Sarawak (365), Perak (356) dan Kuala Lumpur (303).

Beliau berkata notis berkenaan dikeluarkan mengikut Seksyen 32B Peraturan-Peraturan Kawalan Hasil Tembakau (PPKHT) 2004.

“Kementerian Kesihatan (KKM) telah mempergiat aktiviti penguatkuasaan larangan merokok di tempat makan khususnya selepas peralihan fasa Pelan Pemulihan Negara dan kebenaran makan di tempat makan telah diberikan oleh kerajaan,” katanya dalam kenyataan hari ini lapor Bernama.

Semua tempat makan termasuk restoran berhawa dingin dan tempat makan terbuka telah diwartakan sebagai tempat dilarang merokok di bawah Peraturan 11(1)(d) PPKHT 2004 pindaan 2018 berkuat kuasa 1 Jan 2019 di seluruh negara.

Khairy menegaskan larangan merokok bukan bertujuan untuk menghukum golongan perokok sebaliknya dilaksanakan bagi mengelakkan komplikasi akibat tabiat itu kepada golongan perokok serta perokok pasif iaitu mereka yang berada di sekeliling perokok.

Katanya KKM komited membantu golongan berkenaan untuk berhenti merokok dan pendaftaran bagi perkhidmatan berhenti merokok mQuit boleh dibuat melalui laman sesawang www.jomquit.com.


Kemasukan tanpa pemeriksaan Labuan ke Sabah akan berakhir

Kelemahan dalam membenarkan aliran bebas penumpang memasuki Sabah dari Labuan tidak akan menjadi masalah lagi pada masa hadapan, kata Menteri di Jabatan Perdana Menteri (Hal Ehwal Sabah dan Sarawak) Datuk Seri Maximus Ongkili.

Menurutnya Jabatan Imigresen Sabah dan Labuan memberi jaminan kelemahan yang membolehkan individu untuk memasuki Sabah menerusi Labuan tanpa sebarang pemeriksaan akan diatasi, lapor Bernama.

Katanya kedua-dua Jabatan Imigresen telah memberi jaminan kepada beliau bahawa mereka bersedia mengambil langkah sepatutnya untuk menguatkuasakan undang-undang dan peraturan bagi melindungi hak imigresen Sabah sekiranya kerajaan negeri menuntut hak dan kuasa penuhnya seperti yang termaktub di bawah Perjanjian Malaysia 1963 (MA63).

“Kami melihat terdapat kelemahan imigresen antara Labuan dan pintu masuk ke Sabah melalui Terminal Feri Menumbok dan Jesselton Point, dan tidak ada pegawai imigresen ditempatkan di lokasi itu.

Bahagian Hal Ehwal Sabah dan Sarawak (BHESS) telah membangkitkan isu ini kerana khuatir terdapat individu yang menyalahgunakan kelemahan ini untuk masuk dan keluar Sabah tanpa pemeriksaan, rekod dan dokumentasi yang sah,” kata Ongkili dalam satu kenyataan selepas bermesyuarat dengan pegawai kanan jabatan itu di Labuan, semalam.

Beliau berkata hak imigresen Sabah telah dikurangkan selepas Labuan menjadi Wilayah Persekutuan ketika zaman Kerajaan Berjaya pada tahun 1984 dan peraturan imigresen membenarkan kemasukan individu antara Semenanjung dan Sabah, melalui Labuan sebagai Wilayah Persekutuan.

Bagaimanapun semasa mesyuarat itu Jabatan Imigresen berkata mereka bersedia untuk mengkaji dan bertindak mengikut keputusan yang dicapai Kerajaan Sabah mengenai perkara itu,” katanya.

Ongkili berkata Majlis Khas mengenai MA63 (MKMA63), yang dipengerusikan oleh Perdana Menteri Datuk Seri Ismail Sabri Yaakob akan membantu dalam membuat keputusan, sekiranya Kerajaan Sabah membawa perkara itu pada mesyuarat yang dijadualkan berlangsung pada bulan hadapan.

“Dalam kes hak Imigresen Sarawak, ia adalah satu daripada empat hak MA63 yang diisytiharkan sebagai tidak boleh dirunding dan negeri mempunyai kuasa dan kawalan yang penuh,” katanya.


Rizab antarabangsa BNM bernilai AS$109.2 bilion pada 15 Jun

Rizab antarabangsa Bank Negara Malaysia (BNM) berjumlah US$109.2 bilion pada 15 Jun, 2022.

Dalam kenyataan hari ini, bank pusat itu berkata kedudukan rizab itu adalah memadai untuk membiayai 5.5 bulan import barangan dan perkhidmatan serta 1.1 kali jumlah hutang luar negara jangka pendek, lapor Bernama.

Komponen utama rizab antarabangsa itu adalah rizab mata wang asing sebanyak US$109.2 bilion setakat 15 Jun selain kedudukan rizab Tabung Kewangan Antarabangsa (IMF) iaitu US$1.4 bilion, Hak Pengeluaran Khas (SDR) US$6.0 bilion, emas US$2.4 bilion dan aset rizab lain berjumlah US$3.1 bilion.

Dari segi aset, BNM berkata emas, pertukaran asing dan rizab-rizab lain termasuk SDR berjumlah RM458.14 bilion manakala kertas kerajaan Malaysia RM12.59 bilion, deposit dengan institusi kewangan RM621.30 juta, pinjaman dan pendahuluan RM23.76 bilion, tanah dan bangunan RM4.14 bilion serta aset-aset lain RM21.68 bilion.

Menurutnya, modal dan liabiliti terdiri daripada modal berbayar berjumlah RM100 juta, rizab (RM147.52 bilion), mata wang dalam edaran (RM159.84 bilion), deposit oleh institusi kewangan (RM158.43 bilion), deposit kerajaan Persekutuan (RM11.67 bilion), deposit lain (RM5.26 bilion), kertas Bank Negara (RM5.26 bilion), peruntukan SDR (RM28.12 bilion) dan liabiliti-liabiliti lain (RM4.41 bilion).


Bukit Aman siasat video ucapan Zahid pada Taklimat Khas Presiden

Bukit Aman telah membuka kertas siasatan terhadap ucapan Presiden UMNO Datuk Seri Ahmad Zahid Hamidi ketika majlis Taklimat Khas Presiden di Pusat Dagangan Dunia, Sabtu lalu (27 Ogos 2022).

Ketua Komunikasi Korporat Bukit Aman Asisten Komisioner Skandaguru Anandan berkata 12 laporan polis telah dibuat berhubung video ucapan Zahid ketika majlis itu.

“Unit Siasatan Khas Jabatan Siasatan Jenayah Bukit Aman sedang menyiasat di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 kerana menggunakan kemudahan rangkaian secara salah.

“Setakat ini, kami telah menerima 12 laporan dan siasatan sedang dijalankan,” katanya dalam satu kenyataan hari ini (30 Ogos).

Pada Sabtu, Zahid mengadakan taklimat khas untuk ahli dan pemimpin UMNO yang dikatakan ada kaitan dengan bekas Presiden UMNO dan bekas Perdana Menteri Datuk Seri Najib Razak.

23 Ogos lalu, Mahkamah Persekutuan mengekalkan sabitan dan hukuman 12 tahun penjara dan denda RM210 juta dijatuhkan oleh Mahkamah Tinggi pada 28 Julai 2020 setelah didapati bersalah dalam kes penyelewengan RM42 juta dana SRC International Sdn Bhd.

Ia merupakan detik yang penuh emosi bagi mereka yang hadir pada taklimat khas itu apabila klip video bekas presiden parti itu, yang disediakan oleh keluarganya serta Umno, ditayangkan. Ada yang dilihat mengesat air mata ketika imej Najib terpapar di skrin besar.

Hadir sama ahli keluarga bekas perdana menteri itu termasuk isterinya Datin Seri Rosmah Mansor.

Susulan itu beberapa laporan polis dibuat terhadap ucapan Zahid pada majlis berkenaan, termasuk yang dibuat oleh Armada Bersatu Malaysia.

Menurut artikel ditulis seorang pemerhati politik bebas, Dr Suharmile Rosli susulan taklimat itu berlegar di media sosial pendedahan mengenai gerakan mahu memalukan Perdana Menteri, Datuk Seri Ismail Sabri Yaakob di hadapan ribuan perwakilan bahagian dan pimpinan parti UMNO dalam majlis taklimat khas tersebut.

Serentak itu juga, tentatif majlis taklimat khas tersebut turut beredar, antara lain membabitkan Penasihat Khas kepada Perdana Menteri (Agama), Datuk Seri Jamil Khir Baharom yang membaca doa dan Penasihat Khas kepada Perdana Menteri (Undang-Undang dan Hak Asasi Manusia), Datuk Seri Azalina Othman Said yang mengulas mengenai keputusan penghakiman ke atas Najib.

Selainnya ucapan alu-aluan oleh Setiausaha Agung UMNO Datuk Seri Ahmad Maslan; ucapan dua peguam bela Najib, iaitu Tan Sri Shafee Abdullah dan Datuk Zaid Ibrahim; serta ucapan dua anak Najib, iaitu Mohd Nizar dan Nooryana Najwa; sebelum taklimat diberikan Zahid, dan diakhiri lagu Teman Sejati.

Tokoh yang mula-mula membangkitkan sentimen dan emosi hadirin adalah Zaid yang menyebut betapa Mahkamah Persekutuan tidak membenarkan beliau membawa bukti baharu mengenai Hakim Datuk Mohd. Nazlan Mohd. Ghazali yang dikatakan tidak sepatutnya menghakimi kes Najib

Disebut oleh Zaid: “Kalau anak Tun Razak tidak dapat proses perundangan yang adil, apakah kita marhaen Malaysia ini dapat?” diikuti oleh tuduhan, “Kepincangan dalam pentadbiran undang-undang negara kita telah terlalu berat untuk kita seorang UMNO.”

Ahmad turut menaikkan suhu dengan berulang kali menanyakan kepada hadirin, “Adil atau tidak?” yang dijawab oleh hadirin, “Tidak” sebelum suhu dipanaskan lagi oleh Azalina.

Azalina antara lain mempersoalkan keputusan Mahkamah Persekutuan tidak membenarkan penangguhan kes dengan menyebut, “Takkanlah takut sangat?”, “Agaknya dia tak nak orang tahu cerita sebenar” dan “Mesti masukkan (Najib ke penjara) hari ini juga.”

Disebutkan juga oleh Azalina bahawa dalam kes-kes jenayah, ada apa-apa bukti yang boleh dilihat menggoyangkan keputusan itu dibawa masuk dibenarkan.

Turut disentuh oleh Azalina mengenai kuasa besar Peguam Negara serta kenyataan, “Siapa jadi Perdana Menteri, dia mesti jadikan Peguam Negara orang dia” dan “Kalau kita tengok sejarah mana-mana negara demokrasi, Peguam Negara akan ditukar mengikut suara kepimpinan negara tersebut.”

Kenyataan Azalina ini pula dipuji oleh Zahid yang menyifatkan beliau sebagai seorang wanita besi yang ucapannya dikatakan menambahkan lagi keyakinan serta membakar semangat untuk terus berjuang bagi memastikan keadilan dan sistem perundangan negara tidak dirobek oleh tangan-tangan yang menjadikannya sebagai papan catur.


Jumlah kes kluster OKK Awang Besar Saudi di Labuan meningkat

Jumlah kes baharu varian Omicron daripada kluster OKK Awang Besar Saudi di Labuan sehingga 6 Januari 2022, meningkat kepada 18 kes berbanding 13 sebelum ini.

Pengarah Jabatan Kesihatan Labuan Dr Ismuni Bohari berkata pihaknya kini bersiap sedia sepenuhnya untuk kemungkinan berlaku lonjakan kes baharu melibatkan varian tersebut, di samping menggesa orang ramai terus mematuhi prosedur operasi standard (SOP) Covid-19 dengan mematuhi protokol ditetapkan dan mengamalkan penjarakan fizikal.

“Jumlah kes Covid-19 bertambah berikutan kemunculan kluster baharu ini, dan kami juga menjangkakan peningkatan kes dalam beberapa hari akan datang,” katanya lapor Bernama.

Menurutnya, jangkaan peningkatan kes bukan sahaja disebabkan daripada kemasukan pengembara, tetapi kemungkinan besar juga daripada kalangan pelajar memandangkan sesi persekolahan dibuka semula minggu depan.

“Berikutan itu, kami memutuskan untuk membekukan cuti tahunan petugas kesihatan,” katanya.

Sementara itu, Dr Ismuni memaklumkan seorang pelajar Kolej Matrikulasi Labuan dari Sabah yang dijadual memulakan semester baharu dikesan positif Covid-19 beberapa hari lalu.

“Pelajar berkenaan menjalani kuarantin dalam bilik, dan kami sentiasa memantau keadaan kesihatannya serta kemungkian berlaku jangkitan dalam kalangan pelajar lain,” katanya.

Dr Ismuni berkata selepas kejayaan mengekang wabak tersebut, Labuan menyaksikan trend yang masih turun naik bagi kes baharu Covid-19, dengan merekodkan dua digit kes baharu pada 2 Januari, sebelum turun kepada dua dan lima kes masing-masing pada 3 dan 4 Januari, kemudian meningkat semula kepada 15 kes pada 5 Januari dan 20 kes semalam.

“Daripada 20 kes yang kami laporkan semalam, 18 kes adalah daripada dua keluarga yang pulang dari Kelantan dan Sabah. Ini menunjukkan pematuhan SOP semakin diambil ringan,” katanya.

Sehubungan itu, katanya unit penguatkuasaan kesihatan diarah meningkatkan pemantauan terhadap pematuhan SOP terutamanya di premis makanan dan minuman.

“Semua orang tidak akan terlepas daripada kompaun sekiranya didapati melanggar SOP kerana kami bukan sahaja menyasarkan pengusaha premis perniagaan, tetapi juga individu (pelawat dan pelanggan),” katanya.

Dalam tempoh 24 jam sehingga 12 tengah hari tadi Labuan merekodkan 14 kes baharu berbanding 20 kes semalam

Sehingga semalam, Wilayah Persekutuan itu mencatat 10,883 kumulatif positif, dengan 10,648 pesakit telah sembuh, 151 kes kematian dan 84 kes masih aktif.

Daripada jumlah kes aktif itu seramai 49 pesakit menjalani kuarantin di rumah; 25 ditempatkan di PKRC; sembilan dimasukkan ke hospital; dan seorang pesakit di rawat di unit rawatan rapi.


Kes Rumah Bonda: Saksi nafi polis sebar gambar kecederaan Bella

Seorang pegawai polis memberitahu Mahkamah Sesyen Kuala Lumpur hari ini bahawa gambar-gambar kecederaan yang dialami remaja perempuan sindrom down berusia 13 tahun dikenali sebagai Bella yang dipaparkan di laman Facebook seorang aktivis wanita, bukan dibocorkan oleh Polis Diraja Malaysia (PDRM).

Juruanalisis Unit Siasatan Audio Video Makmal Forensik PDRM Inspektor Mior Samsul Abd Rahman berkata beliau tidak mengetahui gambar-gambar membabitkan kecederaan remaja itu disebarkan aktivis dikenali sebagai Mona Din di dalam Facebook miliknya pada 12 Ogos 2021 diperoleh daripada sumber mana.

Disoal peguam Asiah Abd Jalil yang mewakili pengasas Rumah Bonda Siti Bainun Ahd Razali bahawa gambar-gambar itu dibocorkan oleh Mona Din bersumberkan daripada telefon bimbit yang ada dalam milikan pihak polis, saksi itu menjawab: Itu saya tidak tahu.

Asiah: Saya cadangkan ketika inspektor membuat analisis pada kandungan telefon bimbit dan menyiapkan laporan pada 9 Ogos 2021, telefon bimbit itu berada di tangan pihak polis sepanjang masa, setuju?

Mior Samsul: Ya, sepanjang masa telefon bimbit itu berada di tangan saya.

Saksi pendakwaan ke-10 itu menolak cadangan peguam bahawa ada pegawai lain selain dirinya yang mengendalikan telefon bimbit tersebut dan membocorkan gambar-gambar itu kepada orang awam.

Terdahulu, Mior Samsul berkata semua barang kes dianalisis mengikut prosedur ditetapkan serta peralatan yang digunakan untuk menganalisis berada dalam keadaan baik.

Mior Samsul dalam pernyataan saksinya sebelum ini berkata pada 22 Julai 2021, beliau menerima permohonan analisis berkaitan kes itu dan menerima barang kes iaitu sebuah telefon bimbit jenama iPhone bersama satu kad sim Maxis yang dihantar oleh Insp Suhaili Mahad.

Menurut Mior Samsul permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung. – Bernama


Keliru fakta RM10b: MP PN mahu hadapkan PM ke jawatankuasa

Ahli Parlimen (MP) Perikatan Nasional (PN) mahu Perdana Menteri, Datuk Seri Anwar Ibrahim dihadapkan ke Jawatankuasa Hak dan Keistimewaan Parlimen kerana didakwa mengelirukan Dewan Rakyat berhubung kenyataannya bahawa sejumlah RM10 bilion subsidi diesel telah diselewengkan tahun lepas.

Datuk Rosol Wahid (PN-Hulu Terengganu) berkata beliau telah menyerahkan surat kepada Speaker Dewan Rakyat pada Selasa (14 Mac) untuk merujuk Anwar, yang juga Menteri Kewangan, kepada panel, berhubung perkara itu.

“Ini berikutan ucapan beliau ketika pembentangan Bajet 2023 pada 24 Februari yang mengandungi kenyataan yang boleh mengelirukan Dewan dan boleh dilihat sebagai menghina Parlimen,” katanya di Dewan Rakyat hari ini (Rabu, 15 Mac 2023).

Bulan lalu, Anwar menegaskan ketika pembentangan Bajet 2023 bahawa kerajaan telah kerugian hampir RM10 bilion dalam pelaksanaan subsidi diesel.

Perdana Menteri berkata selain ketirisan dalam subsidi diesel, terdapat lagi pembaziran berjumlah RM3 bilion, kehilangan dana awam dan pembayaran yang tidak cekap seperti yang didedahkan oleh Laporan Ketua Audit Negara pada 2020 dan 2021.

Mengulas lanjut, Rosol berkata berdasarkan rekod yang diberikan Kementerian Perdagangan Dalam Negeri dan Kos Sara Hidup, antara 2018 dan 2022, ia berjaya merampas sejumlah RM18.7 juta subsidi diesel.

“Kedua, berdasarkan jawapan berasingan kementerian, mereka hanya mula membentuk pasukan petugas untuk menentukan kesahihan tuntutan berkaitan kebocoran RM10 bilion.

“Ketiga, dalam satu lagi jawapan Menteri Perdagangan Dalam Negeri dan Kos Sara Hidup sehari selepas pembentangan Bajet 2023, kementerian hanya mula mengumpul data (mengenai isu itu).

“Jelas sekali, terdapat beberapa percanggahan dengan data yang diberikan oleh kementerian dan kenyataan yang dibuat oleh Tambun (Anwar),” katanya sambil menambah bahawa ini adalah sebab mengapa beliau mahu merujuk Anwar kepada jawatankuasa itu.

Timbalan Speaker Dewan Rakyat, Datuk Ramli Mohd Nor berkata isu itu adalah perkara serius dan akan dibangkitkan kepada Speaker

“Walaupun saya mempengerusikan mesyuarat sekarang, untuk menyelaraskan sebarang keputusan Dewan, kita akan merujuk perkara itu kepada Speaker terlebih dahulu untuk keputusan dibuat,” katanya.

Timbalan Speaker berkata semua perkara yang dibangkitkan oleh kedua-dua ahli Parlimen telah direkodkan dalam Hansard.

“Saya percaya Speaker akan membuat keputusan mengenainya. Sila tunggu,” kata Ramli.


Covid-19: Penghuni madrasah jalani ujian setelah polis campur tangan

Seramai 34 penghuni sebuah madrasah di Kampung Sungai Kenerong, Dabong, dekat Kuala Krai, yang awalnya enggan menjalani ujian saringan Covid-19 beberapa hari lalu bersetuju berbuat demikian setelah campur tangan polis

Difahamkan, Jabatan Kesihatan Negeri Kelantan (JKNK) terpaksa meminta bantuan polis dan melalui perbincangan dengan ketua madrasah dan kesemua penghuni telah bersetuju untuk menjalani ujian saringan itu.

Pengarah JKNK Datuk Dr Zaini Hussin berkata mereka pada awalnya enggan menjalani saringan kerana merasakan tiada kaitan atau kontak rapat dengan kes Covid-19, yang meninggal dunia di Dabong pada 27 Ogos lepas.

Sebelum ini, media melaporkan seramai 34 penghuni madrasah berkenaan enggan menjalani ujian saringan malah pemiliknya tidak membenarkan proses itu berlangsung ketika pejabat kesihatan daerah ingin melakukan ujian saringan susulan terdapat kematian akibat Covid-19 membabitkan seorang penghuni di situ.

Memetik Bernama Dr Zaini menyeru seluruh penduduk Kelantan untuk memberi kerjasama kepada pihak berkuasa terutama petugas JKNK dalam membendung penularan wabak itu.

“Majoriti kes Covid-19 adalah tidak bergejala serta boleh menjangkiti orang lain, maka ujian makmal yang dibuat boleh menentukan sama ada seseorang itu dijangkiti atau tidak dan ini (ujian saringan) amat penting untuk memastikan status seseorang (positif atau negatif).

“Penyiasatan yang cepat dan tepat daripada pihak JKNK memerlukan kerjasama orang ramai untuk mengekang penularan wabak ini,” katanya sambil menambah pematuhan SOP dalam kalangan penduduk juga amat penting bagi memutuskan rantaian Covid-19.

Kelantan hari ini mencatatkan 1,479 kes baharu, meningkat berbanding 1,308 semalam. Sembilan kes kematian turut dilaporkan hari ini berbanding tujuh semalam.


Skandal LCS: Jangan salahkan orang lain kata Kit Siang kepada Najib

Ahli Parlimen veteran Lim Kit Siang hari ini dengan tegas menuntut Datuk Seri Najib Razak menerima tanggungjawab berhubung skandal kapal tempur pesisir pantai (LCS) Tentera Laut Diraja Malaysia (TLDM) dan bukannya cuba meletakkan kesalahan kepada orang lain.

Ahli Parlimen Iskandar Puteri itu berkata Tun Dr Mahathir Mohamad dan pentadbiran Pakatan Harapan (PH) tidak boleh terlibat dalam skandal kapal itu memandangkan konsep, rundingan dan menandatangani kontrak LCS semuanya berlaku ketika Najib menjadi Perdana Menteri (PM).

“Najib telah cuba mengaitkan Mahathir dengan Boustead Naval Shipyard Sdn Bhd (BNS) yang terpaksa menggunakan sebahagian daripada pembiayaan LCS untuk membayar hutang lapuk NGPV,” katanya merujuk kepada projek Kapal Peronda Generasi Baharu (NGPV), yang telah dibuat pada 1990, ketika Najib menjadi Menteri Pertahanan.

Katanya selepas TLDM mula merancang untuk memperoleh 27 kapal baharu pada 1990, dan menerima kelulusan secara prinsip daripada kerajaan pada 1993, cadangan pembinaan dan perolehan NGPV itu dimasukkan dalam perjanjian penswastaan Naval Dockyard Sdn Bhd (NDSB) antara kerajaan dan Penang Shipbuilding and Construction Sdn Bhd (PSC) untuk membentuk sebuah konsortium bernama PSC-NDSB.

Kit Siang berkata apabila projek itu gagal, Boustead Holdings Berhad mengambil alih daripada PSC-NDSB pada 2005 dan menamakannya BNS pada tahun berikutnya.

Bekas Menteri Pertahanan, Mohamad Sabu, dan bekas Timbalannya, Liew Chiw Tong, bertanya satu soalan yang amat penting dalam kenyataan bersama mereka semalam: sama ada Perdana Menteri keenam, Najib Abdul Razak, telah merancang dari awal untuk menggunakan projek Kapal Tempur Pesisir (LCS) untuk membayar hutang lapuk dari projek kapal ronda generasi baharu (NGPV).

“Bekas Menteri Pertahanan, Mohamad Sabu, dan bekas timbalannya, Liew Chiw Tong, telah menegaskan bahawa Najib tidak boleh menafikan tanggungjawab terhadap skandal projek NGPV TLDM.

“Najib terlibat secara mendalam dengan projek NGPV ini, menjadi Menteri Pertahanan dari tahun 1990 sehingga 1995 dan juga dari tahun 2000 sehingga 2008,” katanya dalam kenyataan hari ini.

Kit Siang kemudian mempersoalkan sebanyak manakah tanggungjawab Najib dalam skandal NGPV dan LCS, dan sebaliknya harus tampil bersih dan menghadapi akibat daripada tindakannya yang didakwa.

“Najib sepatutnya bertanggungjawab ke atas kedua-dua skandal NGPV dan LCS ini, sebaliknya dia sedang mencuba untuk mengalihkan perhatian dari dirinya dengan menuding jari ke masa lepas dan ke masa hadapan – menyalahkan Perdana Menteri keempat yang meletakkan jawatannya pada tahun 2003 dan juga kerajaan PH selama 22 bulan dari Mei 2018 hingga Februari 2020.

Pada 10 Ogos, Najib menuduh Kementerian Pertahanan semasa pentadbiran PH kononnya “membekukan” projek LCS selama 15 bulan sejak September 2019 untuk siasatan.

Mohamad Sabu dan Liew menjawab dan berkata dakwaan Najib itu adalah “pembohongan” kerana projek itu tidak diteruskan disebabkan hutang BNS.

Keesokan harinya, Najib menegaskan bahawa BNS terpaksa menyelamatkan pembinaan 27 NGPV dengan membeli pegangan majoriti dalam syarikat PSC-NDSB pada 2005 untuk menyelamatkan projek “kapal karam” yang diluluskan pada zaman Dr Mahathir sebagai PM.

Kit Siang juga sebelum ini menyatakan kebimbangannya berhubung “tangan tersembunyi” di sebalik kelewatan pembinaan aset tentera dan menyalahkan Najib yang menjadi PM ketika itu.

“Sekarang saya faham mengapa Najib begitu aktif di Facebooknya pada minggu lalu untuk mempertahankan skandal LCS RM9 bilion dan malah menyalahkan PH atas skandal itu,” kata Kit Siang baru-baru ini.

Skandal LCS menarik perhatian ramai apabila pada 4 Ogos lalu, Jawatankuasa Kira-Kira Wang Negara (PAC) mendedahkan beberapa kelemahan dan kelewatan projek itu, walaupun kerajaan telah membayar sehingga RM6 bilion daripada keseluruhan kos pembinaan sebanyak lebih RM9 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada BNS melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa kami, lima kapal LCS sepatutnya telah siap dan diserahkan kepada kerajaan menjelang Ogos 2022.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada BNS pada 2014.

Ketika itu, Najib menjadi PM, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussin.


PRN Melaka diadakan bukan salah UMNO jadi undilah BN, kata Sulaiman

Ketua Menteri (KM) Melaka sementara, Datuk Seri Sulaiman Md Ali tidak mahu UMNO dipersalahkan sebagai punca berlakunya Pilihan Raya Negeri (PRN) Melaka ketika pandemik Covid-19 masih menular.

Sulaiman yang dijatuhkan kumpulan empat bekas Ahli Dewan Undangan Negeri (ADUN) diketuai Datuk Seri Idris Haron berkata UMNO adalah parti suci yang bersih dan berjuang demi rakyat Melaka, jadi tidak wajar punca PRN diadakan ditunding jari kepada parti itu semata-mata.

“Ketika baru sahaja nak mulakan kembali sektor ekonomi, kita baru nak bangkit dan rakyat baru nak dapat cari makan, kita baru nak masuk Pelan Pemulihan Negara Keempat, ‘u think that i nak bubarkan (DUN)?

“Saya tahu mungkin rakyat akan marah nanti. Saya kata, akibat sesetengah ahli politik ini, dialah sebenarnya yang tidak memikirkan rakyat dan mereka tidak menghormati CSA yang telah ditandatangani

“Kalau setakat dua orang yang keluar, kita masih mampu kekalkan kerajaan negeri. Tidak akan ada berlaku Pilihan Raya Negeri (PRN). Jadi jangan ‘pin point’ kepada UMNO sahaja, yang Bersatu pun ada juga dalam tu, yang bebas pun ada,” katanya lapor media.

Bagaimanapun, Sulaiman tidak menolak kemenangan besar akan menjadi milik Barisan Nasional (BN) pada PRN kali ini.

“Mahu tak mahu, supaya untuk mendapatkan kembali kerajaan yang stabil, saya pulangkan kembali kuasa ini kepada rakyat. Rakyatlah yang berkuasa, pilihlah kerajaan yang betul-betul yang boleh mentadbir dan menguruskan Melaka.

“Jangan diulangi kesilapan-kesilapan yang sebelum ini,” katanya lagi.

Sebelum ini, Idris bersama tiga lagi bekas ADUN – Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu Teluk Mas), menarik sokongan terhadap Sulaiman dan kerajaan UMNO.

Susulan itu, Yang di-Pertua Negeri, Tun Mohd Ali Rustam membubarkan DUN pada 4 Oktober lalu bagi membolehkan PRN diadakan.

Suruhanjaya Pilihan Raya (SPR) menetapkan 20 November sebagai tarikh pengundian.


Nasihat AS jangan lawat Malaysia tak beri kesan

Nasihat perjalanan yang dikeluarkan Pusat Kawalan dan Pencegahan Penyakit (CDC) Amerika Syarikat (AS) ke atas Malaysia tidak memberi kesan besar dan adalah perkara biasa, yang turut dikeluarkan kepada negara lain.

Ini kerana kerajaan telah melaksanakan kawalan ketat terhadap keluar masuk di pintu sempadan, kata Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata

“Nasihat itu tidak membawa kesan besar kepada Malaysia kerana sekarang ini kita mengamalkan kawalan ketat terhadap keluar masuk dari luar negara, terutama yang mempunyai kes tinggi.

“Jadi kita tidak perlu risau sangat sama ada rakyat Amerika akan datang ke negara kita atau tidak,” katanya dalam temu bual bersama Buletin AWANI pada Jumaat.

Dr Zainal berkata, CDC adalah rujukan atau penanda aras yang memberikan nasihat perjalanan.

“Jadi, kerajaan perlu lihat apa status negara jiran seperti Thailand dan Singapura dan lihat apa yang boleh dilakukan lagi untuk mengurangkan kes negara ini. Dengan cara itu, status ‘paras empat’ itu boleh dikurangkan ke paras ketiga dan ke bawah,” katanya.

Pada Khamis, AS menasihatkan rakyatnya supaya tidak melakukan perjalanan ke Malaysia setelah menilai situasi pandemik Covid-19 di negara ini yang dicatatkan berada pada ‘paras empat’ yang menandakan kadar penularannya di peringkat tertinggi.

Kesempatan amaran CDC itu diambil bekas Perdana Menteri, Datuk Seri Najib Razak untuk menyindir kerajaan Perikatan Nasional. Najib didapati bersalah oleh Mahkamah Tinggi atas kesalahan menyeleweng RM42 juta dana SRC International Sdn Bhd.

“Tahap 4 ini adalah tahap paling tertinggi diberi CDC Amerika Syarikat. Inilah hasilnya selepas lebih 100 hari darurat dibuat untuk melawan Covid,” kata Najib.


Covid-19: New Zealand sambung ‘lockdown’ hingga 27 Ogos

Kerajaan New Zealand sekali lagi melanjutkan perintah sekatan dan penutupan atau ‘lockdown’ di seluruh negara itu sehingga 27 Ogos ini.

Perdana Menteri New Zealand Jacinda Ardern berkata Kabinet membuat keputusan seluruh negara itu kekal di bawah ‘lockdown’ Tahap 4 selama empat hari lagi susulan penularan varian Delta Covid-19.

Bagaimanapun, Auckland – bandar utama di negara itu – kekal diletak di bawah sekatan dan penutupan sehingga 31 Ogos.

“Varian Delta telah mengubah peraturan, tetapi kami juga telah mengubah pendekatan dengan meningkatkan tahap kewaspadaan, memperluas penjejakan kontak rapat, pemakaian pelitup muka dan memperbanyakkan ujian saringan.

“Adalah mustahil untuk mengatasi semua itu namun kita hanya perlu memastikan bahawa kita tidak berada dalam sekatan lebih lama daripada yang diperlukan,” kata Ardern seperti dilapor Radio New Zealand.

Minggu lalu, New Zealand mengesan kes pertama varian Delta daripada seorang pengembara yang tiba dari New South Wales, Australia.

Selasa minggu lalu, pihak berkuasa New Zealand meletakkan seluruh negara itu pada Tahap 4 ‘lockdown’ setelah mengesan jangkitan tempatan, yang pertama sejak Februari lalu.

Pada masa sama, Parlimen negara itu turut menangguhkan mesyuarat selama seminggu setelah mendapat nasihat daripada pihak berkuasa kesihatan.

Di bawah perintah sekatan dan penutupan Tahap 4, semua warga New Zealand dikehendaki duduk di rumah, manakala semua bentuk perniagaan ditutup, kecuali pasar raya dan premis farmasi.

September tahun lalu, New Zealand menarik balik sekatan dan tiada kes baharu dilaporkan dalam tempoh tujuh bulan.

Namun, sejak 24 jam lalu, negara itu merekodkan 38 kes baharu di Auckland dan Wellington.

Sejak pandemik Covid-19 mula menular di negara itu awal 2020 lalu sehingga kini, New Zealand melaporkan 3,054 kes dan 26 kematian di dalam populasi seramai lima juta orang.

Menurut data Kementerian Kesihatan New Zealand, sehingga kini lebih 1.7 juta populasi sudah menerima sekurang-kurangnya satu dos suntikan vaksin Covid-19, manakala lebih sejuta lagi telah melengkapkan dos kedua. – Agensi


Dos penggalak kedua boleh diambil bagi individu sihat berusia 50-60 tahun

Individu sihat berumur 50 hingga 59 tahun kini diberi pilihan untuk mendapatkan dos penggalak kedua vaksin COVID-19, Dewan Rakyat diberitahu hari ini.

Menteri Kesihatan Khairy Jamaluddin Abu Bakar berkata keputusan itu berdasarkan syor Kumpulan Kerja Teknikal (TWG) di bawah Kementerian Kesihatan (KKM) untuk perlindungan daripada risiko penyakit yang teruk akibat Covid-19, menurut laporan Bernama.

“KKM telah meningkatkan peratusan individu yang layak menerima vaksin dos penggalak bagi mengurangkan penularan jangkitan, jangkitan serius serta kematian.

“KKM menggesa agar semua individu yang layak tampil untuk mendapatkan perkhidmatan ini supaya populasi Malaysia mendapat perlindungan yang optimum terhadap penyakit Covid-19,” katanya pada sesi soal jawab di Dewan Rakyat di sini hari ini.

Beliau menjawab soalan Datuk Rubiah Wang (GPS-Kota Samarahan) mengenai keadaan terkini ancaman varian baharu Covid-19 dan tindakan KKM menghadapinya.

Antara golongan yang layak menerima dos penggalak kedua sebelum ini adalah individu berumur 60 tahun ke atas dengan komorbiditi berisiko tinggi serta individu berumur 60 tahun ke atas tanpa komorbiditi serta mendapat saranan daripada pengamal perubatan.

Selain itu, warga emas yang tinggal di fasiliti penjagaan jangka panjang, individu berumur 18 hingga 59 tahun yang berisiko tinggi serta petugas barisan hadapan juga layak mendapat dos penggalak kedua.

Dalam pada itu, Khairy berkata KKM juga sedang melihat kepada penghasilan vaksin generasi baharu yang mungkin akan ke pasaran serta mendapat kelulusan badan regulatori kesihatan.

“Sekiranya didapati vaksin yang dibangunkan untuk varian seperti Omicron ini berkesan dan selamat, mungkin perolehan boleh dipertimbangkan untuk masa akan datang,” katanya menjawab soalan tambahan Rubiah mengenai sejauh mana Program Imunisasi Covid-19 Kebangsaan (PICK) yang dijalankan sebelum ini membolehkan negara berhadapan dengan varian baharu yang datang.


Bicara kes VLN terhadap Zahid ditangguh lagi, masih cuti sakit

Kes perbicaraan melibatkan Presiden UMNO, Datuk Seri Ahmad Zahid Hamidi berhubung berhubung Sistem Visa Luar Negara (VLN) sekali lagi ditangguhkan Mahkamah Tinggi di Shah Alam hari ini ke 28 September kerana masih bercuti sakit.

Hakim Datuk Mohd Yazid Mustafa berkata berdasarkan sijil cuti sakit (MC) yang diserahkan oleh pihak pembelaan, Ahmad Zahid bercuti sakit sehingga 4 Sept ini.

Beliau berkata mahkamah mengambil maklum bahawa Dr Mohd Shahir Anuar dari Avisena Specialist Hospital di Shah Alam, yang merawat Ahmad Zahid, telah hadir di hadapan Hakim Mahkamah Tinggi Kuala Lumpur Datuk Collin Lawrence Sequerah bagi memberi penjelasan berkenaan keadaan kesihatan bekas timbalan perdana menteri itu.

“Berdasarkan kandungan MC secara prima facie, mahkamah menerima bahawasanya tertuduh tidak ‘fit to return duty’ (tidak sihat) sehingga 4 Sept.

“Mahkamah bersyukur dan mengucapkan terima kasih atas komitmen yang ditunjukkan tertuduh (yang hadir di mahkamah) dan mahkamah minta supaya komitmen tersebut akan berterusan pada hari-hari sambung bicara yang akan ditetapkan nanti,” katanya lapor Bernama.

Mahkamah menetapkan 28 Sept, 22 Okt, 18 hingga 19 Nov dan 20 hingga 24 Dis depan bagi menyambung perbicaraan kes Ahmad Zahid itu yang berdepan 40 pertuduhan rasuah.

“Mahkamah ingin memberi penekanan dan peringatan kepada semua pihak, kerana tarikh-tarikh yang dikemukakan telah dipersetujui semua pihak dan minta kerjasama pada tarikh tersebut, kes berjalan dan mana-mana penangguhan tidak akan dibenarkan,” katanya.

Terdahulu, Timbalan Pendakwa Raya Wan Shaharuddin Wan Ladin meminta agar semua tertuduh atau mana-mana pihak yang terlibat dalam prosiding mahkamah, mendapatkan sijil cuti sakit daripada hospital kerajaan.

“Kalau boleh, perlu MC daripada Kementerian Kesihatan iaitu sijil daripada (hospital) kerajaan. Ini adalah kerana Yang Arif sedia maklum ada MC daripada hospital swasta di bawahnya ada nota yang mengatakan MC ini tidak boleh digunakan untuk prosiding mahkamah,” katanya.

Beliau turut mengucapkan terima kasih di atas komitmen Ahmad Zahid kerana hadir pada prosiding hari ini dan berharap komitmen itu akan berterusan.

Sebelum itu, peguam Hamidi Mohd Noh yang mewakili Ahmad Zahid memaklumkan kepada mahkamah mengenai keadaan terkini anak guamnya dan memohon supaya perbicaraan hari ini dan esok dilapangkan memandangkan tertuduh masih bercuti sakit sehingga 4 Sept.

Hamidi berkata walaupun hari ini anak guamnya masih bercuti sakit namun Ahmad Zahid tetap hadir ke mahkamah bagi menunjukkan komitmen terhadap perbicaraan yang sedang dihadapinya.

“Ahmad Zahid belum benar-benar sembuh. Jadi pendapat saya Yang Arif, permohonan daripada pihak pembelaan supaya kes tidak dijalankan pada hari ini dan kita tetapkan tarikh baharu kerana saya percaya, kehadiran orang kena tuduh (OKT) bukan bermaksud kehadiran fizikal sahaja, tetapi termasuk juga kehadiran mentalnya supaya dia bersedia,” katanya.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.


Mudah bangunkan negara jika UMNO, BN tiada, kata Naib Presiden PAS

Naib Presiden PAS Datuk Mohd Amar Nik Abdullah menyindir UMNO sambil mengingatkan rakyat bahawa Singapura yang berjiran dengan Malaysia lebih maju kerana tidak ada Barisan Nasional (BN) dan UMNO di negara itu.

Pada ceramah penerangan Perikatan Nasional (PN) sempena PRN Johor di DUN Benut malam tadi beliau berkata keutamaan rakyat adalah untuk memilih dan mempunyai pemimpin yang baik terlebih dahulu di mana pembangunan akan menyusul.

“Cuba kita lihat Singapura. Mana yang lebih maju antara Singapura dengan Malaysia? Tentulah yang lebih maju adalah Singapura. Saya meminta maaf untuk bertanya secara berterus-terang, UMNO ada ke di Singapura?

“Ada BN ke di Singapura? Tiada. Ini bermakna, jika tiada UMNO, ia menjadi lebih mudah untuk membangunkan negara. Sehinggakan setiap hari orang Malaysia menyeberangi tambatan Johor untuk bekerja di Singapura,” kata Timbalan Menteri Besar Kelantan itu seperti dilapor Harakah.

Beliau menjelaskan sama seperti kerajaan di mana jika UMNO boleh melakukannya, maka PN juga insya-Allah boleh melakukan yang lebih baik daripada parti itu.

Mohd Amar berkata ketika mula menjadi wakil rakyat, beliau pernah bertemu dan berbual dengan peniaga Cina.

“Saya bertanya secara terus-terang, mengapa kamu orang Cina sokong PAS? Mengapa kamu sokong Tuan Guru Nik Aziz?” Mereka berkata, YB, kita bukan mahukan pembangunan atau kemajuan, tetapi yang kita inginkan adalah pemimpin yang baik,” katanya.

Beliau juga berkata Kelantan telah membuktikan betapa masyarakat bukan Islam dalam kalangan kaum Cina, India dan Siam dapat hidup dengan aman harmoni serta mempraktikkan kepercayaan dan budaya mereka tanpa halangan.

Menurut beliau, sekitar 90 peratus orang bukan Islam yang merupakan rakyat Negeri Kelantan menyokong PAS menerajui pemerintahan Kerajaan Kelantan sejak sekian lama.


Polis buru Yusuf Azmi, Abang Ali

Polis Kajang sedang menjejak beberapa individu yang terbabit dalam kejadian memukul seorang lelaki dipercayai warga asing di kaki lima sebuah kedai di Taman Alam Jaya, Cheras semalam.

Ketua Polis Daerah Kajang, Asisten Komisioner Mohd Zaid Hassan, dalam kenyataan lewat malam tadi berkata, hasil siasatan awal mendapati warga asing itu dipukul sekumpulan lelaki – Yusuf Azmi dan Abang Ali – serta beberapa pengikutnya yang belum dikenal pasti.

Katanya, perbuatan itu adalah dengan jelas satu kekerasan jenayah yang boleh disiasat mengikut Seksyen 147 Kanun Keseksaan dan merupakan kejadian yang menganggu-gugat serta mendatangkan kekacauan kepada ketenteraman awam.

“Pada 03/05/2021 telah tular di media sosial berhubung satu video berdurasi selama lebih kurang 1 minit 21 saat tentang kejadian (1)(L) dipercayai warga asing telah dipukul oleh sekumpulan lelaki Melayu di kawasan kaki lima Kedai No. 28, Jalan Alam Jaya 19, Taman Alam Jaya, Batu 9 Cheras, Kajang, Selangor.

“Sehubungan itu, pada tarikh yang sama, jam lebih kurang 2.30 petang, pihak Polis dari Cawangan D7 IPD Kajang telah melihat video yang tular ini dan melakukan siasatan awal ekoran mempercayai tempat kejadian merupakan kawasan pentadbiran IPD Kajang.

“Hasil siasatan awal yang telah dijalankan, kejadian yang viral ini melibatkan mangsa seorang lelaki dipercayai warga asing telah dipukul oleh sekumpulan lelaki Melayu yang dikenali dengan nama Yusuf Azmi, Abang Ali dan beberapa orang pengikutnya yang belum dikenalpasti,” katanya.

Difahamkan, Yusuf Azmi yang dimaksudkan dalam video itu adalah bekas Pengarah Unit Tindakan Khas, Persatuan Pengguna Islam Malaysia (PPIM).

Mohd Zaid berkata, hasil penelitian ke atas video ini juga mendapati kumpulan lelaki Melayu terbabit telah melanggar beberapa prosedur operasi standart (SOP) Perintah Kawalan Pergerakan Beryarat dengan berkumpul serta tidak menjaga penjarakan sosial.

“Berdasarkan kepada video yang tular ini, kes telah diklasifikasikan di bawah Seksyen 147 Kanun Keseksaan. Jika disabitkan kesalahan, bolehlah dihukum penjara selama 2 tahun ataupun dikenakan denda ataupun kedua-duanya sekali.

Bagi kesalahan melanggar SOP PKPB, kes juga disiasat mengikut Seksyen 269 Kanun Keseksaan / 22(b) Akta Pencegahan dan Pengawalan Penyakit Berjangkit 1988.

Bagi kesalahan mengikut Seksyen 269 Kanun Keseksaan, jika disabitkan kesalahan boleh dihukum penjara selama enam bulan atau denda atau kedua-duanya manakala Seksyen 22 (b) Akta Pencegahan dan Pengawalan Penyakit Berjangkit 1988 memperuntukkan hukuman penjara lima bulan dan denda RM 5,000.


Apandi rayu kes mahkamah tolak saman fitnah terhadap Kit Siang

Bekas Peguam Negara Tan Sri Mohamed Apandi Ali memfailkan rayuan terhadap keputusan Mahkamah Tinggi baru-baru ini yang menoak saman fitnahnya terhadap Ahli Parlimen DAP Lim Kit Siang berhubung artikel yang mendakwa beliau bersubahat dalam skandal 1Malaysia Development Berhad (1MDB).

Peguam Apandi M. Visvanathan mengesahkan bahawa kertas rayuan yang difailkan kepada Mahkamah Rayuan juga telah diserahkan kepada peguam Kit Siang.

“Kami telah memfailkan rayuan. Ia telah difailkan pada 24 Mei 2022,” katanya.

Secara berasingan, peguam Kit Siang, Sangeet Kaur Deo juga mengesahkan bahawa Apandi memfailkan rayuan terhadap keputusan Mahkamah Tinggi pada 23 Mei.

Pada 23 Mei lalu, Mahkamah Tinggi Kuala Lumpur menolak saman RM10 juta yang difailkan Mohamed Apandi terhadap Kit Siang yang didakwa memfitnahnya dalam artikel mengenai skandal 1MDB.

Hakim Datuk Azimah Omar memutuskan bahawa Kit Siang berjaya mewajarkan keistimewaan yang layak dimilikinya apabila membuat kenyataan itu kerana skandal 1MDB melibatkan jenayah, menyalahi undang-undang, kesan sosial, ekonomi kepada ekonomi negara serta moral pemimpin dan agensi tertinggi negara.

“Ia baik dari segi hak rakyat. Ia bukan sahaja soal defendan (Kit Siang) sebagai ahli Parlimen – kepentingan dan kewajipan untuk menyuarakan kekecewaan dan permusuhan mereka, terutamanya apabila semua jalan (aduan) telah habis diusahakan, dan segala usaha itu langsung tidak dipedulikan.

Hakim memutuskan kenyataan Kit Siang wajar apabila menggesa Mohamed Apandi menjawab mengapa dia membebaskan Datuk Seri Najib Razak daripada dikaitkan dengan skandal 1MDB pada 2016.

Hakim Azimah berkata Kit Siang wajar membangkitkan isu itu, terutamanya berikutan bekas perdana menteri itu telah disabitkan oleh Mahkamah Tinggi Kuala Lumpur pada 2020 dalam kes rasuah RM42 juta SRC International Sdn Bhd.

Beliau seterusnya berkata sabitan Najib telah dikekalkan oleh Mahkamah Rayuan tahun lepas.

Pada 5 Julai 2019, Mohamed Apandi menyaman Kit Siang, dan dalam penyataan tuntutan mendakwa pada 6 Mei 2019, pemimpin veteran DAP itu telah menulis dan membawa kepada penerbitan artikel bertajuk, Dangerous fallacy to think Malaysia’s on the road to integrity dalam Malaysiakini.

Beliau mendakwa perkataan berunsur fitnah dalam artikel itu membawa maksud bahawa beliau terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tidak beretika serta telah menyalahgunakan kuasanya ketika menjadi Peguam Negara.

Mohamed Apandi yang menyandang jawatan Peguam Negara dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas Peguam Negara Malaysia bagi meraih publisiti murahan.

Beliau menuntut ganti rugi teruk dan teladan serta ganti rugi am RM10 juta, perintah injunksi bagi menghalang Kit Siang dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.


Jangan hina pakaian Nabi, amaran PAS kepada DAP

Timbalan Presiden PAS, Datuk Seri Tuan Ibrahim Tuan Man memberi amaran kepada DAP agar pakaian Nabi dan orang Islam tidak dihina.

Beliau menggesa pihak berkuasa segera bertindak terhadap ahli DAP yang tular semalam apabila mengeluarkan kenyataan menghina serban yang dipakai umat Islam.

“DAP menyerang PAS, menakutkan pengundi Cina kononnya gelombang ini gelombang mereka yang pakai serban. Saya ingatkan, gelombang ini adalah gelombang untuk memerdekakan rakyat bukan menindas rakyat. Gelombang mengangkat kebenaran bukan menambah kebatilan dan pembohongan.

“Jangan hina pakaian nabi SAW, jangan hina pakaian umat Islam. Ini merupakan suatu penghinaan. Saya minta pihak berwajib, pihak keselamatan perlu bertindak tegas terhadap elemen ini supaya jangan bangkitkan kemarahan umat Islam terhadap kenyataan beliau,” katanya ketika berucap pada ceramah Grand Finale Perikatan Nasional (PN) Selangor Bangkit Gemilang di Taman Melawati, malam ini.

Semalam, tular video seorang sarat dengan makian dalam bahasa Cina pada satu majlis anjuran DAP di Selangor yang kemudiannya disahkan tulen oleh Setiausaha Agungnya, Anthony Loke.

Dalam video itu, seorang individu yang tidak dinamakan memakai jaket Pakatan Harapan (PH) berwarna merah memberi amaran kepada orang ramai tentang “parti serban”, merujuk kepada PAS, yang kebanyakan pemimpin tertinggi parti itu mengenakan penutup kepala bagi orang Islam.

“Ini muncul satu lagi panggil apa, parti serban, gelombang hijau ada tak? Sekarang dahlah susah, keluar pula parti serban yang lagi jahanam, betul tak? Yang semua orang takut itu, sekali sebut teringat kena potong kemaluan,” kata lelaki itu.

Selepas beberapa kali mencerca ‘serban’, lelaki tersebut berkata: “Kalau mereka menang besar, kita ni memang akan jadi jahanam, jahanam ditambah jahanam!”

Sementara itu dalam ucapan sama, Tuan Ibrahim menyeru penyokong PN agar mengangkat tangan ala Menteri Besar Kedah di luar petak undi, pada hari pengundian.

“Tuan-tuan, esok tugas tuan-tuan hanya satu. Terjemahkan kehadiran malam ini di peti undi esok, insya-Allah. Kita tidak akan menang jika hanya dengan himpunan kalau tidak diterjemahkan dalam petak undi.

“Esok pergi ke tempat mengundi masing-masing, tuan-tuan dilarang bawa lambang parti-parti politik tetapi ada tangan yang perlu dibawa untuk pastikan kita guna sepenuhnya untuk memangkah dan keluar petak undi angkat tangan sebagai tanda lawan. Gelombang ini sudah tidak boleh disekat lagi,” katanya.

Malah Tuan Ibrahim juga membenarkan penyokong PN mengambil bendera Perikatan Nasional yang terdapat di sepanjang jalan untuk dikibarkan esok bagi meraikan kemenangan gabungan itu di enam negeri.


KPDNHEP tetapkan harga runcit kit ujian pantas Covid-19 RM19.90

Kerajaan menetapkan harga runcit maksimum bagi kit ujian pantas antigen Covid-19 (ujian sendiri) pada RM19.90 bagi setiap set manakala harga borong ditetapkan RM16 satu set, berkuat kuasa 5 Sept ini.

Menurut laporan Bernama, penetapan harga maksimum bagi kit ujian pantas antigen Covid-19 itu diumumkan Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dan Menteri Kesihatan Khairy Jamaludin dalam satu kenyataan bersama hari ini.

“Penentuan harga maksimum borong dan runcit kit ujian pantas antigen Covid-19 (ujian sendiri) dibuat mengikut kewajaran dan kesesuaian bagi penguatkuasaan yang lebih berkesan untuk memastikan harga yang berpatutan dan keberadaan bekalan di pasaran bagi manfaat pengguna dan peniaga,” menurut kenyataan itu.

Menurut kenyataan itu, Kementerian Perdagangan Dalam Negeri dan Hal Ehwal Pengguna (KPDNHEP) menentukan harga maksimum borong dan runcit kit ujian pantas antigen Covid-19 berdasarkan pemantauan harga di semua premis dan farmasi di seluruh negara.

Harga maksimum turut ditentukan berdasarkan maklum balas dari agensi kerajaan seperti Pihak Berkuasa Peranti Perubatan (MDA),Kementerian Kesihatan (KKM), Jabatan Kastam Diraja Malaysia (JKDM) dan perbincangan dengan pengilang, pengimport, peruncit serta persatuan farmasi barangan tersebut.

KPDNHEP juga telah mengadakan libat urus dengan semua pemain industri tempatan dan pengimport dalam menentukan harga kawalan yang berpatutan bagi semua pihak.

Kenyataan bersama itu menyebut KPDNHEP dan KKM bekerjasama dalam melaksanakan penentuan harga borong dan runcit berkenaan susulan permintaan terhadap kit ujian itu yang dijangka meningkat berikutan kesedaran orang ramai bagi membuat ujian sendiri bagi memastikan diri bebas daripada wabak Covid-19.

“Kerajaan yang prihatin dan serius dalam menangani kos sara hidup yang meningkat pada masa kini dan sebagai tanda sokongan kementerian bagi menangani wabak Covid-19.

“KPDNHEP juga menjangkakan kesan persaingan akan menstabilkan lagi harga jualan di semua peringkat seperti mana berlaku kepada harga pelitup muka sekarang,” katanya.

Kenyataan itu menyebut KPDNHEP akan mengawal harga borong dan runcit maksimum bagi kit ujian pantas antigen Covid-19 itu di bawah Akta Kawalan Harga dan Antipencatutan 2011 dan Akta Kawalan Bekalan 1961.

Mana-mana peniaga yang melakukan kesalahan akan dikenakan tindakan di bawah Akta Kawalan Harga dan Antipencatutan 2011 iaitu bagi kesalahan menjual melebihi harga maksimum.

Menurut kenyataan berkenaan, KPDNHEP menyediakan pelbagai medium penyaluran aduan bagi memudahkan rakyat mengemukakan aduan berkaitan isu harga dan mewujudkan Skuad Tindakan Aduan Rakyat (STAR) dalam usaha menangani aduan rakyat dengan lebih berkesan.

Kit Ujian Pantas Antigen Covid-19 adalah peranti yang diluluskan secara bersyarat oleh MDA, KKM bagi pengesanan antigen yang menyebabkan penyakit Covid-19 dengan menggunakan sampel bendalir mulut atau swab dari hidung.


14 pemancing, 4 kru bot diselamatkan nelayan, lapor Maritim

Agensi Penguatkuasaan Maritim Malaysia (Maritim Malaysia) Kedah dan Perlis melaporkan 14 pemancing dan empat kru bot memancing Empayar Mahsuri, yang dilaporkan karam, telah diselamatkan.

Dalam kenyataan sebentar tadi Maritim Kedah Perlis memaklumkan pasukan mencari dan menyelamat (SAR) sedang bergerak ke kedudukan bot nelayan yang menyelamatkan mangsa.

“Kapal KM Tenggol dan Bot Penyelamat 5 milik Maritim Malaysia dalam perjalanan ke posisi bot nelayan yang dilaporkan menyelamatkan mangsa.

“Kita masih dalam usaha menyelamat,” katanya melalui kenyataan, sebentar tadi seperti dilaporkan BH, malam ini.

Terdahulu, media melaporkan dalam kejadian 2 petang hari ini, bot terbabit dikhuatiri karam pada kedudukan 9.4 batu nautika Barat Pulau Beras Basah, Langkawi dan dilaporkan membawa kumpulan pemancing dari Banting, Selangor dan Kuala Lumpur.

Pengarah Maritim Malaysia Kedah dan Perlis, Laksamana Pertama Maritim Mohd Zawawi Abdullah dipetik berkata, pihaknya telah menghantar tiga aset ke lokasi untuk operasi SAR.

Katanya, menerusi sektor operasi yang diperluaskan dari lima hingga 10 batu nautika, pasukan SAR menemui beberapa objek terapung termasuk tong ikan, tin biskut dan gabus dipercayai milik bot berkenaan.

Aset Maritim Malaysia KM Tenggol, Bot Perkasa 1225 dan Bot Penyelamat 5 diatur gerak bagi operasi SAR sebaik menerima laporan kecemasan daripada Sub-Pusat Menyelamat Maritim (MRSC) Langkawi.

“Maklumat kejadian turut disalurkan kepada agensi penyelamat lain termasuk Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia serta komuniti nelayan setempat,” katanya dalam kenyataan petang tadi.


Ancaman Covid-19: Agong gesa rakyat ambil vaksin, dos penggalak

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyeru rakyat yang belum mendapatkan vaksinasi Covid-19 supaya berbuat demikian.

Seri Paduka bertitah ia termasuklah mendapatkan dos penggalak bagi memastikan negara dapat mengawal pandemik Covid-19, lapor Bernama.

“Negara masih lagi belum bebas daripada pandemik Covid-19, justeru marilah kita bersama-sama mematuhi panduan dan peraturan dalam usaha untuk memerangi Covid-19 yang telah digariskan oleh kerajaan beta,” titah baginda sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2022 di Istana Negara, hari ini.

Raja Permaisuri Agong Tunku Hajah Azizah Aminah Maimunah Iskandariah turut berangkat ke istiadat itu.

Pada majlis itu, Seri Paduka berkenan mengurniakan Darjah Kebesaran, Bintang dan Pingat kepada 263 penerima bersempena sambutan Hari Wilayah Persekutuan 2022.

Sementara itu, Al-Sultan Abdullah bertitah supaya rakyat Malaysia bersama-sama mengulangi iltizam untuk terus mengeratkan perpaduan dan menghindari perpecahan.

“Sesungguhnya asas kekuatan sebuah negara adalah ikatan perpaduan serta semangat seia dan sekata dalam menjunjung prinsip Rukun Negara demi memastikan kedaulatan tanah tumpahnya darah ini terus terpelihara,” titah baginda.

Pada masa sama baginda menghargai komitmen kerajaan di bawah kepimpinan Perdana Menteri Datuk Seri Ismail Sabri Yaakob atas kejayaan inisiatif berteraskan prinsip menjaga kebajikan, meringankan kos sara hidup dan menaikkan taraf hidup rakyat di Wilayah Persekutuan.

Seri Paduka bertitah baginda menyambut baik program pembangunan usahawan anak muda kota Wilayah Persekutuan misalnya, yang berjaya memberi impak dalam meningkatkan penyertaan belia dalam bidang keusahawanan pascapandemik Covid-19.

“Selain itu, bantuan kepada golongan miskin di 178 kawasan perumahan rendah dan sederhana di Kuala Lumpur telah membantu dalam meringankan kos hidup ditanggung golongan miskin bandar,” titah baginda.

Semasa menzahirkan ucapan tahniah kepada Menteri Wilayah Persekutuan Datuk Seri Dr Shahidan Kassim, Al-Sultan Abdullah turut menyambut baik komitmen menjadikan Wilayah Persekutuan sebagai wilayah sejahtera dan mapan untuk didiami semua golongan menerusi agenda penyediaan perumahan mampu milik.

Seri Paduka bertitah inisiatif Residensi Prihatin Keluarga Malaysia dan Residensi Wilayah Keluarga Malaysia merupakan antara inisiatif bakal membantu warga Wilayah Persekutuan dan golongan B40 dan M40 memiliki rumah sendiri yang selesa dan berkualiti.


Wanita dihukum penjara 14 bulan kerana curi milo fail rayuan

Seorang wanita yang dihukum penjara atas kesalahan mencuri dua peket Milo di sebuah pasar raya di Marang memfailkan notis rayuan terhadap keputusan mahkamah hari ini.

Suhaini Mohd, 43, pada Selasa dijatuhi hukuman penjara 14 bulan oleh Mahkamah Majistret Marang kerana mencuri milo, bagaimanapun peguam mewakilinya, Datuk Naran Singh mengemukakan rayuan bagi kebenaran merayu dan penangguhan pelaksanaan hukuman tersebut.

“Pagi ini saya sudah masukkan notis untuk merayu Mahkamah Tinggi mengenai sabitan dan hukuman terhadap tertuduh.

“Saya juga sudah membuat permohonan supaya tertuduh dibawa ke Mahkamah Majistret Marang pada Rabu depan dan di situ, saya akan buat permohonan untuk penggantungan hukuman sementara menunggu rayuan di Mahkamah Tinggi,” katanya dipetik laporan Harian Metro.

Menurut Naran, tertuduh tidak diwakili peguam ketika hukuman dijatuhkan pada Selasa lalu.

“Saya tidak tahu apa yang berlaku di mahkamah pada hari kejadian sama ada dia (tertuduh) faham apa dibaca pada dia, sama ada kertas-kertas itu semua dalam keadaan teratur.

“Selain itu, semasa dia buat pengakuan, adakah dia faham apa yang berlaku terhadapnya sekiranya dia membuat pengakuan bersalah.

“Jadi itu semua patut kita teliti dan kita akan tengok bagaimana nanti,” katanya lagi.

Selain itu pihaknya akan membuat permohonan supaya tertuduh dibenarkan diikat jamin dan rayuan penangguhan bukan saja dibuat untuk kes curi tetapi dua kes penyalahgunaan dadah.

Media sebelum ini melaporkan suri rumah dijatuhkan hukuman penjara 14 bulan oleh Mahkamah Majistret Marang kerana mencuri dua peket Milo di sebuah pasar raya di Marang pada 25 Mei lalu.

Majistret Engku Nurul Ain Engku Muda menjatuhkan hukuman itu selepas tertuduh membuat pengakuan bersalah selepas kertas pertuduhan dibacakan terhadapnya.

Tertuduh yang juga seorang penagih dadah sebelum ini turut mempunyai tiga rekod jenayah lampau mencuri barangan pasar raya pada 2019 dan 2021.

Selain pertuduhan mencuri, tertuduh turut mempunyai dua lagi pertuduhan berkaitan penyalahgunaan dadah.


62 kes varian Delta dikesan, 23 kluster baharu dilaporkan

Kementerian Kesihatan (KKM) memaklumkan sebanyak 62 jangkitan varian Delta Covid-19 dikesan sejak 25 Januari hingga hari ini (28 Januari 2022), dengan 40 daripadanya dilaporkan di Pulau Pinang.

Ketua Pengarah Kesihatan Tan Sri Dr Noor Hisham Abdullah berkata 46 daripada kes itu dikenal pasti iPromise, UiTM; TIDREC, Universiti Malaya (15 kes); dan Institut Penyelidikan dan Perubatan (satu kes).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai Variant of Concern (VOC) dan Variant of Interest (VOI) adalah sebanyak 7,118 kes.

“Daripada jumlah yang dikesan tersebut, 7,098 kes adalah VOC manakala 20 kes adalah VOI,” katanya.

Sehingga kini, KKM mengesan 6,250 kes varian Delta; Omicron (601); Beta (233); Alpha (14); Theta (13); Kappa (empat); dan Eta (tiga).

Sementara itu, Dr Noor Hisham juga memaklumkan jumlah kluster baharu Covid-19 yang dikesan dalam tempoh 24 jam sehingga 12 tengah hari tadi terus meningkat berbanding semalam.

Menurutnya dalam tempoh itu sebanyak 23 kluster dikesan berbanding 22 kluster semalam dan 19 kluster kelmarin.

Jumlah itu menjadikan keseluruhan kluster yang dikesan sejak awal 2020 lalu meningkat kepada 6,394 dengan 6,105 kluster telah ditamatkan dan 289 masih aktif, katanya dalam kenyataan hari ini.

Semalam, 18 daripada 22 kluster Covid-19 yang dikesan melibatkan kluster pendidikan, menjadikan keseluruhan jangkitan dalam kategori itu yang dilaporkan sejak 1 Januari lalu sebanyak 138 kluster.

Beliau juga berkata seramai 3,285 pesakit telah sembuh hari ini menjadikan kumulatif pulih sebanyak 2,773,948 atau 97.1 peratus daripada 2,855,930 kumulatif kes positif.

Dalam tempoh itu juga katanya, sebanyak 373 kes import dikesan dengan 259 membabitkan warga tempatan dan 114 lagi rakyat asing, sementara 5,149 kes lagi adalah penularan tempatan yang melibatkan 4,946 rakyat Malaysia dan 203 warga asing.

Sehingga hari ini, Dr Noor Hisham berkata seramai 127 pesakit masih dirawat di unit rawatan rapi, dengan 70 daripadanya memerlukan alat bantuan pernafasan.

“Daripada 5,522 kes harian yang dilaporkan pada hari ini, 39 kes atau 0.7 peratus adalah kategori 3, 4, dan 5; dan 5,483 kes (99.3 peratus) lagi adalah terdiri daripada kategori 1 dan 2,” katanya.


Ivermectin: Pembangkang akan salah guna kuasa menteri jika jadi kerajaan

Cadangan supaya Menteri Kesihatan Datuk Seri Dr Adham Baba menggunakan kuasanya untuk meluluskan penggunaan ubat antiparasit haiwan, Ivermectin, bagi merawat pesakit Covid-19 memperlihatkan seolah-olah pembangkang akan ‘menggunakan kuasa’ sewenang-wenangnya jika mereka memerintah.

Malah, tindakan blok pembangkang dan beberapa pemimpin UMNO yang menjadi sekutu mereka mendesak kerajaan menggunakan ubat itu juga ternyata mengetepikan keselamatan dan nyawa rakyat, kerana tidak membuat penilaian dari segi saintifik.

Desakan supaya penggunaan ubat antiparasit haiwan itu digunakan untuk merawat pesakit Covid-19 itu dibangkitkan Ahli Parlimen (MP) PH Kota Raja, Mohamad Sabu, ketika Sidang Khas Dewan Rakyat kelmarin, tanpa pengemukakan fakta kajian berasaskan saintifik, sebaliknya beliau hanya bercakap menggunakan akal.

Kemudian satu demi satu MP pambangkang dan sekutu mereka seperti MP Bagan Lim Guan Eng, MP Sungai Buloh R Sivarasah, MP Shah Alam Khalid Samad dan MP Tanjung Karang Noh Omar, bangun memberi hujah kosong tanpa bukti kajian.

Sehingga satu tahap, Mat Sabu mencadangkan Dr Adham menggunakan kuasanya sebagai menteri untuk mengetepikan peraturan Badan Regulatori Farmasi Kebangsaan (NPRA) dalam meluluskan penggunaan ubat haiwan itu.

Mengulas perkara itu, Timbalan Menteri Sains Teknologi dan Inovasi Datuk Ahmad Amzad Hashim menegaskan kerajaan Perikatan Nasional (PN), khususnya menteri, tidak akan mengeluarkan arahan sembarangan sebelum siasatan dan kajian teliti dilakukan.

“Sebagai kerajaan, dalam soal yang berkaitan nyawa rakyat, pemimpin tidak boleh main arahkan sahaja agensi yang dipertanggungjawabkan khusus untuk kawal selia ubatan supaya luluskan sesuatu ubat kerana mereka ada piawaian yang perlu dipatuhi.

“Siap ada yang dakwa negara-negara lain sudah luluskan. Tetapi mana data kajiannya? Menteri Kesihatan memaklumkan tidak boleh diluluskan selagi kajian tidak selesai. Yang akan luluskan adalah NPRA sebagai pihak berkuasa yang mengawal selia ubat ubatan.

“Dalam kelulusan penggunaan vaksin pun sebagai misalannya, sekali pun kerajaan mahukan kelulusan yang cepat, kerajaan tidak semudah itu mengarahkan kelulusan,” katanya dalam kenyataan hari ini.

Ahmad Amzad memberi contoh vaksin Sputnik V di mana terdapat dalam portfolio vaksin yang menjadi pilihan kerajaan dan mempunyai data klinikal diterbitkan dalam jurnal perubatan Lancet yang menjadi rujukan di seluruh dunia, sampai sekarang ia belum diluluskan kerana NPRA mempunyai senarai pematuhan yang perlu diikuti.

Sehubungan itu, beliau menyenaraikan pula beberapa persoalan berkaitan Ivermectin yang patut dijawab oleh blok pembangkang.

Katanya:

1) Adakah rakyat boleh menerima jika kerajaan meluluskan sesuatu ubat-ubatan tanpa penelitian yang mengikut kaedah saintifik yang sepatutnya?

2) Sekiranya berbangkit masalah kemudian hari yang mungkin melibatkan kematian, kesan sampingan jangka panjang bagaimanakah bentuk keterangan yang boleh diberikan oleh kerajaan dalam sebarang kes mahkamah tanpa adanya bukti jelas mengenai kesesuaian penggunaan Ivermectin untuk rawatan Covid-19?

3) Bagaimana pula kerajaan jika meluluskan Ivermectin tanpa pembuktian saintifik yang jelas mahu berhadapan dengan keterangan saintifik yang bertentangan hasil kajian dilengkapkan oleh agensi kawal selia pelbagai negara lain, pendirian Pertubuhan Kesihatan Sedunia (WHO) dan yang terbaru kajian saintifik oleh Universiti Oxford?

4) Bagaimana jika ia melibatkan tuntutan di mahkamah misalnya pertikaian insurans atau sivil yang lain?

5) Bagaimana pendirian syarikat pengeluar Ivermectin itu sendiri? Adakah mereka sendiri mencadangkan Ivermectin untuk perawatan Covid-19?

6) Mengapa biarkan ia digunakan secara ‘off-label’? Setakat mana kajian yang mereka (pengeluar) ada? Adakah mereka pun buat kajian?

7) Tidakkah sepatutnya pengeluar Ivermectin lagi beruntung jika ia dibuktikan secara saintifik berkesan dan selamat untuk rawatan Covid-19. Malah sebelum diluluskan pun mereka sudah ada ‘diehard’ supporter yang mendesak ia diluluskan.

8) Mengapa tak keluarkan laporan kajian?

Sebelum ini, desakan MP pembangkang supaya Ivermectin diluluskan mendapat tentangan dan kritikan daripada pengamal perubatan dan pakar farmasi, malah sesetengahnya menggesa MP terbabit supaya diam kerana mereka bukan profesional dalam bidang perubatan.

Antaranya, bekas perunding farmasi @ BeeLengMY1 berkata, “pelik” melihat ramai Ahli Parlimen PH mendorong penggunaan ubat berkenaan.

“Adakah mereka doktor?” soalnya.

Dia meminta bekas Menteri Kesihatan, Datuk Seri Dr Dzulkefly Ahmad, yang juga Ketua Pasukan Petugas Covid-19 PH, untuk menghentikan perbincangan seperti itu oleh MP PH yang bukan profesional perubatan.


Najib kemuka maklumat dalaman siasatan SPRM terhadap hakim

Datuk Seri Najib Razak mendakwa dia mempunyai pengetahuan dalaman mengenai siasatan Suruhanjaya Pencegahan Rasuah Malaysia (SPRM) terhadap Hakim Datuk Mohd Nazlan Mohd Ghazali.

Najib berkata demikian dalam afidavit terbaharunya kepada Mahkamah Persekutuan untuk menambah keterangan lanjut dalam kes SRC Internationalnya dan memohon membatalkan perbicaraan terdahulu yang menyaksikan bekas Perdana Menteri itu disabitkan kesalahan dan dipenjara 12 tahun, serta denda RM210 juta.

Menurut dokumen itu, Najib menegaskan semula bahawa Nazlan mempunyai konflik kepentingan kerana dakwaan kegagalannya mendedahkan jawatan lampau dan peranannya sebelum ini dalam Maybank sebelum menjadi hakim.

“Saya sedar Nazlan telah dipanggil SPRM baru-baru ini untuk direkodkan kenyataannya.

“Apabila ditanya oleh pegawai SPRM tentang pengetahuan/penglibatannya apabila terdapat kemungkinan berlakunya kemungkiran oleh 1MDB terhadap pinjaman Maybank tersebut pada 2015, Hakim Nazlan pada mulanya menafikan tidak mempunyai sebarang pengetahuan.

“Bagaimanapun, Yang Arif mengakui beliau memang terlibat dalam episod itu hanya selepas berhadapan dengan e-mel dan dokumen oleh pegawai SPRM.

“Saya yakin dan tahu afidavit ini adalah benar dan saya mencabar sama ada SPRM atau pendakwa raya menafikan perkara ini dalam rekod dan melalui sebarang afidavit sebagai jawapan,” katanya menurut laporan NST.

Najib kemudian menamakan tiga pegawai SPRM yang terlibat dalam siasatan Nazlan dan dia telah mengarahkan peguamnya meminda permohonannya memasukkan tiga nama ini bagi meminta Mahkamah Persekutuan membenarkan mereka menjadi saksi.

“Saya dimaklumkan dengan pasti bahawa penyiasat berkaitan daripada SPRM yang menjalankan siasatan terhadap salah laku Hakim Nazlan yang disyaki ialah Asrul Ridzuan Ahmad Rustami dan Noor Syazana Kamin, di bawah seliaan Mohammad Zamri Zainul Abidin (Ketua Siasatan, SPRM) semua pegawai daripada SPRM.

“Bukti viva voce daripada saksi-saksi ini akan membantu mahkamah ini dalam menentukan sama ada Nazlan memainkan peranan dan mempunyai pengetahuan (sebenar atau konstruktif) dalam pinjaman yang dikeluarkan oleh Maybank kepada 1MDB dan sama ada kegagalan Nazlan untuk mendedahkan perkara tersebut kepada pihak berkaitan sebelum perbicaraan dimulakan atau semasa perbicaraan,” katanya.

Najib juga mengulangi bahawa bukti baharu yang ingin dikemukakannya tidak diberikan kepadanya semasa perbicaraan.

Ahli Parlimen Pekan itu percaya perkara itu diketepikan pihak pendakwaan dan penyiasat yang berkaitan untuk memprejudiskan perbicaraannya atas sebab-sebab yang paling diketahui oleh mereka.

“Saya menyatakan bahawa permohonan ini dibuat dengan niat murni untuk memelihara hak perlembagaan saya untuk mendapatkan perbicaraan yang adil dan seperti yang dijelaskan dalam afidavit sokongan pemohon, tidak ada kelewatan, apa lagi kelewatan yang tidak wajar, dalam membuat permohonan ini.

“Keterangan saya di sini berdasarkan dokumen yang saya temui baru-baru ini dan penemuan lanjut saya mengenai perkara-perkara dalam Kumpulan Maybank telah dianalisis dengan teliti oleh saya dan peguam cara saya,” katanya.

Najib turut mencabar pihak pendakwaan dan SPRM memfailkan afidavit lain bagi menjawab dakwaan seriusnya.

“Tuduhan yang saya buat adalah serius dan Mahkamah Persekutuan berhak untuk mengetahui kebenaran. Saya mencabar pihak Pendakwaan/SPRM untuk mengemukakan afidavit daripada pegawai berkaitan SPRM bagi menafikan dakwaan khusus yang saya buat di sini.

“Dua pegawai kanan SPRM yang terlibat dalam siasatan terhadap Hakim Nazlan sepatutnya mengesahkan atau menafikan dakwaan khusus yang saya buat,” katanya.

Terdahulu, pihak pendakwaan menyifatkan permohonan Najib untuk mengisytiharkan sabitan SRC International Sdn Bhd (SRC) sebagai terbatal dan tidak sah setelah menuduh Nazlan berat sebelah, sebagai tidak lebih daripada “ekspedisi memancing yang nakal”.

Timbalan Pendakwa Raya Mohd Ashrof Adrin Kamarul berkata Najib gagal menunjukkan sebarang konflik kepentingan sebenar atau bayangkan di pihak Hakim Nazlan yang boleh diterjemahkan sebagai menimbulkan bahaya berat sebelah dalam perbicaraan SRC.

“Dakwaan Najib tidak lain hanyalah ‘hering merah’ untuk mengisytiharkan perbicaraan SRC sebagai terbatal.

“Perkara tidak relevan yang dibangkitkannya tidak lebih daripada khabar angin dan tidak boleh diterima, dan dalam apa jua keadaan tidak berkaitan dengan perbicaraan SRC,” katanya dalam afidavid yang dikemukakan kepada Mahkamah Persekutuan,

Ashrof juga berkata tiada bukti sama sekali bahawa Nazlan terlibat dalam penubuhan SRC seperti yang didakwa oleh bekas perdana menteri itu – yang sebenarnya adalah orang di sebalik penubuhan syarikat itu.

“Ini hanya meragukan dan dakwaan susulan terhadap Nazlan, yang tidak dapat mempertahankan dirinya secara peribadi daripada dakwaan palsu ini.

“Permohonan sekarang tidak lain hanyalah ekspedisi memancing untuk mendapatkan keterangan dan sama sekali tidak relevan dengan pertuduhan terhadap pemohon,” kata Ashrof.

Mahkamah Persekutuan telah menetapkan 10 hari mulai 15 Ogos untuk mendengar permohonan terakhir Najib terhadap sabitan dan hukuman penjara 12 tahun.


Kerajaan tangguh kenaikan tol lebuh raya

Kerajaan bersetuju menangguhkan kenaikan kadar tol tiga lebuh raya yang sepatutnya mendapat kenaikan mulai 1 Januari 2021, kata Menteri Kanan Kerja Raya, Datuk Seri Fadillah Yusof dalam kenyataan hari ini.

Tiga lebuh raya itu yang sepatutnya mendapat kenaikan tahun ini ialah Lebuh Raya Shah Alam (KESAS); Lebuh Raya Lembah Kelang Selatan (SKVE) dan Lebuhraya Pantai Timur Fasa 2 (LPT2).

Selain itu katanya, penangguhan kenaikan semua kelas kenderaan membabitkan 21 lebuh raya dan satu plaza tol sebelum ini diteruskan, antaranya Lebuhraya Utara-Selatan (PLUS), Lebuhraya Duta – Ulu Kelang (DUKE), Lebuhraya Damansara Puchong (LDP) dan Lebuhraya KL – Putrajaya (MEX).

Beliau berkata, selain itu, kenaikan di satu lebuh raya dan dua plaza tol ditangguhkan untuk kenderaan Kelas 1 dan kelas 5 sahaja manakala satu lebuh raya dan tiga plaza tol ditangguhkan kenaikan bagi kenderaan Kelas 5 sahaja dan kenaikan kadar tol di satu lebuh raya ditangguhkan untuk kenderaan kelas 2,3,4 dan 5.

Susulan penangguhan itu, anggaran pampasan yang perlu ditanggung kerajaan adalah sebanyak RM2.25 bilion dan perundingan untuk menstrukturkan semula kadar tol secara bersama dengan syarikat konsesi masih berjalan, dengan Kabinet bersetuju untuk dimuktamadkan sebelum 2023.

“Anggaran pampasan ini adalah berdasarkan formula pengiraan pampasan yang ditetapkan dalam perjanjian konsesi dan jumlah sebenar bayaran pampasan tol akan ditentukan selepas proses verifikasi trafik dilakukan oleh Lembaga Lebuhraya Malaysia,” katanya.


Kalau nak jadi PM pun tunggu tiga bulan lagi: Hamzah

Menteri Dalam Negeri Datuk Seri Hamzah Zainuddin menggesa pemimpin politik supaya bersabar untuk tempoh sehingga Oktober ini, susulan desakan pembukaan segera Parlimen.

Beliau berkata, kerajaan Perikatan Nasional (PN) sedar akan desakan berkenaan, namun demi kesejahteraan bersama beliau menuntut akan ‘pengorbanan politik’ daripada kesemua mereka.

Setiausaha Agung Bersatu itu menjelaskan, kerajaan PN ‘tidak takut’ dengan pembukaan semula Parlimen.

“Sabar sekejap. Sekarang kita ada program vaksinasi, menjelang September atau Oktober kita akan sampai matlamat kita. Kemudian bukalah. Anda nak bertumbuk, nak buat apa (dalam Parlimen).

“Anda (media) beritahu semua orang, khususnya ahli politik yang beria-ia sangat hendak menjadi Perdana Menteri itu agar bersabar untuk tiga bulan lagi,” katanya dipetik daripada laporan Sinar Harian.

Beliau mengulas desakan terbaharu blok pembangkang yang mahukan sidang Parlimen hibrid dibenarkan seterusnya membolehkan sidang Parlimen dilansungkan.

Terdahulu, Yang Dipertua Dewan Rakyat, Datuk Azhar Harun membayangkan bukan mudah untuk mengadakan sidang Parlimen secara hibrid kerana beberapa cabaran perlu dihadapi.

Katanya beberapa perincian termasuk aspek undang-undang dan prosedur perlu dipertimbangkan secara teliti, khususnya sepanjang perbahasan secara maya, kerana tidak semua tatacara diamalkan ketika persidangan bersemuka boleh dilakukan.

Beliau memetik contoh sidang Parlimen Australia di mana setiap ahlinya tidak boleh mencelah ketika perbahasan, sebaliknya perlu memberi notis 15 minit sebelum berbuat demikian.

Dalam pada itu, Hamzah secara sinis meminta pembangkang untuk memahami keadaan semasa kerana baginya pembangkang sudah memiliki ‘bilangan nombor’ untuk memerintah tidak lama lagi.

“Anda sudah ada ‘nombor’ dan serang. Masa itu tidak mengapa sebab kita sudah ada imuniti kelompok. Yang sekarang ini tiba-tiba nak buat untuk apa?” soal beliau.

Ahli Parlimen Larut itu berkata, jika sidang Parlimen dilaksanakan secara hibrid, perkara pertama perlu dibuat adalah mengenai perintah tetap atau ‘standing order’.

“Perintah tetap Parlimen hibrid macam mana? Kena duduk (berbincang) bagi membuat perintah tetap (Parlimen hibrid) dulu. Berapa lama ia akan mengambil masa? Dua minggu? Tidak cukup,” tambah beliau.

Beliau juga menarik perhatian kepada jumlah orang yang perlu diuruskan sekiranya Parlimen bersidang.

“Ada lebih 200 Ahli Parlimen. Kalau setiap seorang bawa pegawai mereka, sudah lebih 400 orang. Pegawai di Parlimen sahaja ada 300 orang,” katanya dengan menambah bahawa jumlah itu tidak termasuk pemandu dan kakitangan sokongan.

“Jumlahnya akan cecah 1,000 orang. Kalau kita buka Parlimen dan bersidang dari pagi sampai 6 petang setiap Isnin sehingga Khamis, kita beri ruang kepada musuh (Covid-19) menyerang kita.”


Kes hutang dipercayai punca ahli perniagaan diculik dalam Vellfire putih

Seorang ahli perniagaan cedera ringan selepas dilarikan sekumpulan lelaki di Jalan Pandan, Ampang di sini semalam, dipercayai akibat masalah hutang.

Lelaki berusia 38 tahun dilepaskan di Klang, beberapa jam selepas kejadian dan hadir ke Ibu Pejabat Polis Daerah Ampang Jaya pada pukul 10.45 malam untuk membuat laporan, menurut laporan Bernama.

Ketua Polis Ampang Jaya ACP Mohamad Farouk Eshak berkata ahli perniagaan itu dilapor ditarik sekumpulan lelaki menaiki kenderaan pelbagai guna (MPV) Toyota Vellfire putih ketika sedang berjalan bersendirian selepas makan di sebuah restoran di kawasan itu.

“Polis menerima laporan mengenai kejadian itu pada pukul 5.03 petang. Mangsa memberitahu dia telah dilepaskan oleh suspek di Klang,” katanya ketika dihubungi hari ini.

Beliau berkata ahli perniagaan itu mengalami beberapa kecederaan luka di bahagian kaki dan muka dan telah mendapat rawatan di Hospital Ampang.

Mohamad Farouk berkata siasatan masih dijalankan dan polis kini memburu kumpulan lelaki terbabit.

Kejadian melibatkan Toyota Vellfire putih itu tular di laman sosial WhatsApp dan kes disiasat mengikut Seksyen 365 Kanun Keseksaan kerana menculik atau melarikan mana-mana orang dengan niat hendak menyebabkan orang itu dikurung dengan sulit dan dengan salah.

Jika sabit kesalahan boleh dihukum penjara sehingga tujuh tahun dan denda.


Muhyiddin tak perlu letak jawatan

Pengerusi Perikatan Nasional (PN) dan Presiden Bersatu, Tan Sri Muhyiddin Yassin tidak perlu meletak jawatan, hanya kerana pendakwaan terpilih bermotifkan politik dan dendam kesumat, setelah bangsa Melayu memberi sokongan kepada gabungan itu.

Ahli Majlis Pimpinan Tertinggi (MPT) Bersatu, Dr Muhammad Faiz Na’aman bagaimanapun, keputusan itu terletak kepada bekas Perdana Menteri dan Ahli Parlimen Pagoh berkenaan.

“Bisanya ia ia atas budi bucara dan prinsip Tan Sri Muhyiddin Yassin sendiri.

“Di pihak saya tiada masalah andai kata beliau mahu terus menggalas tanggungjawab selaku Presiden Bersatu selagi belum dibuktikan bersalah oleh mahkamah,” katanya dalam satu kenyataan hari ini.

Beliau berkata demikian ketika mengulas rancangan Suruhanjaya Pencegahan Rasuah Malaysia (SPRM) untuk mendakwa Muhyiddin di mahkamah, esok.

Terdahulu, memetik BH, Ketua Pesuruhjaya SPRM, Tan Sri Azam Baki mengesahkan Presiden Bersatu itu akan didakwa di mahkamah esok.

Pemimpin, penyokong PN dan orang ramai menyifatkan tindakan kerajaan Pakatan Harapan-Barisan Nasional (PH-BN) melakukan pendakwaan terpilih bermotifkan politik dan dendam, untuk melemah dan memburuk-burukkan Bersatu dan PN yang mendapat sokongan padu bangsa Melayu sejak Pilihan Raya Umum Ke-15 (PRU-15) lalu.

Muhyiddin tiba di Ibu Pejabat SPRM di Putrajaya jam 11.15 pagi tadi (Khamis, 9 Mac 2023) bagi memberi keterangan kepada SPRM dipercayai berkaitan kes Program Jana Ekonomi Pemerkasaan Kontraktor Bumiputera Berwibawa.

Kehadiran Muhyiddin bersama Timbalan Presiden PAS, Datuk Seri Tuan Ibrahim Tuan Man, serta pemimpin kanan PN dan penyokong diiringi laungan ‘HIDUP RAKYAT’ sebagai slogan rakyat menentang kezaliman yang dilakukan kerajaan Pakatan Harapan-Barisan Nasional (PH-BN).

Kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

Tindakan terhadap pemimpin PN itu dibuat menjelang enam negeri akan mengadakan Pilihan Raya Negeri (PRN) yang dijangka diadakan Julai depan.

Sementara itu, Ketua Penerangan Bersatu, Datuk Razali Idris berkata Muhyiddin tidak perlu meletakkan jawatan selaku presiden parti itu walaupun dijangka didakwa di mahkamah esok.

Beliau percaya pimpinan Bersatu tidak akan bersetuju jika Muhyiddin ingin meletak jawatan.

“Tak munasabah untuk beliau letak jawatan. Kalau beliau nak letak jawatan pun kita tak setuju. Ini tuduhan politik,” katanya.


Pemilihan dua cabang PKR Selangor kecoh, Ampang tarik perhatian

Proses pengundian PKR di dua cabang di Selangor dilaporkan kecoh apabila kemudahan mengundi tidak disediakan, manakala calon pula membuka khemah berhampiran tempat mengundi.

Pemilihan bagi cabang Hulu Selangor dilaporkan dibatalkan selepas pusat pengundian didapati kosong tanpa sebarang kemudahan mengundi, termasuk kerusi dan meja seperti dikongsikan Ahli Parlimen Hulu Selangor, June Leow Hsiad Hui.

Keputusan membatalkan pengundian itu dibuat atas alasan tiada kemudahan lengkap disediakan mengikut peraturan parti, kata jurucakap jawatankuasa pemilihan parti (JPP) dan penyelaras PKR Selangor Mazli Saring.

“JPP tidak menyediakan kemudahan ini. Kedua, tiada komunikasi seperti yang didakwa oleh June (Leow). Saya tidak ada apa-apa lagi untuk diperkatakan dan saya tidak mahu menuding jari. Kita akan biarkan JPP yang membuat keputusan.

“Sepatutnya ‘penjaga’ Hulu Selangor uruskan kemudahan itu. Tetapi hampir dua jam mereka tidak dapat menyediakan kemudahan itu dan jawatankuasa pilihan raya memutuskan untuk membatalkan pengundian hari ini.

“Tindakan lanjut akan dilaporkan tidak lama lagi dan JPP akan mengeluarkan (notis) pembatalan tidak lama lagi,” katanya memetik laporan media tempatan hari ini.

Mazli menafikan JPP terlepas pandang perkara itu dan gagal melaksanakan tanggungjawabnya seperti yang didakwa Leow, yang merupakan ketua cabang selama dua penggal.

“Jangan salahkan JPP. Saya ada semua bukti dan fakta. Jadi, jangan cakap. Ini bukan masa untuk saling menuding jari kerana ini urusan parti,” katanya.

Sementara itu, sesi pagi pengundian pemilihan PKR secara fizikal di Cabang Sungai Buloh juga kecoh sedikit apabila ahli parti saling tolak-menolak selepas pintu pagar Dewan Serbaguna Kota Damansara dibuka jam 9 pagi, namun tiada insiden pergaduhan berlaku.

Calon Ketua Cabang Sungai Buloh, R Sivarasa berkata, pengundian berjalan lancar, walaupun lewat sedikit dalam proses menunggu untuk mengundi.

“Secara keseluruhan, saya berpuas hati, tetapi ada beberapa pelanggaran proses membabitkan pembukaan khemah calon. Sepatutnya khemah dibuka 200 meter dari pagar dewan mengundi, tetapi ada yang buka tidak sampai 100 meter. Ini akan kita adukan kepada JPP,” katanya yang juga Ahli Parlimen Sungai Buloh.

Beliau yang bertanding mempertahankan jawatan ketua cabang ditentang tiga calon, iaitu Ahli Dewan Undangan Negeri (ADUN) Paya Jaras, Mohd Khairuddin Othman; Ahli Majlis Pimpinan Pusat (MPP) PKR, Datuk R Ramanan dan bekas Naib Ketua Cabang Subang, Mohd Majeman Nyono.

Pengundian di Cabang Ampang dianggap menarik perhatian selepas dua daripada tujuh calon ketua cabang adalah dua selebriti, Datuk Hans Isaac dan penyanyi rap, Altimet atau Syed Ahmad Syed Abdul Rahman Alhadad, turut bertanding.

Mereka dilihat berada di tempat pengundian sejak pagi bersama lima lagi calon yang merebut jawatan sama, iaitu Abdullah Md Zain, Sam Hoo Wai, Abdul Halim Mohamed Yusof, Daeng Muhammad Reduan Bachok dan Abdul Latif Shaari.

Cabang Ampang sebelum ini diketuai Ahli Parlimen Ampang, Datuk Zuraida Kamaruddin sebelum beliau keluar parti dan menyertai Bersatu.


Mati mengejut depan klinik, disahkan akibat jangkitan Covid-19

Seorang wanita meninggal dunia setelah rebah dan tidak sedarkan diri ketika menunggu giliran bagi mendapatkan rawatan di sebuah klinik di Taman Sentosa, Klang, semalam.

“Kejadian dipercayai berlaku ketika wanita berbangsa Cina itu bersama adiknya ingin mendapatkan rawatan di klinik berkenaan, kira-kira pukul 9.45 pagi .

“Sewaktu berada di depan klinik itu, wanita berkenaan tiba-tiba rebah dan tidak sedarkan diri,” kata Ketua Polis Daerah Klang Selatan, Asisten Komisioner Shamsul Amar Ramli, malam tadi.

Beliau berkata, pihaknya menerima laporan mengenai kejadian itu selepas tular menerusi klip video dan beberapa foto di media sosial pagi semalam.

Kakitagan perubatan yang tiba dengan ambulans di lokasi kejadian mengesahkan wanita berkenaan sudah meninggal dunia.

Mayat wanita itu kemudian dihantar ke Hospital Shah Alam untuk tindakan lanjut.

“Hasil keputusan ujian saringan awal Rapid Test Kit (RTK) mendapati wanita tersebut positif Covid-19. Wanita itu turut mempunyai sejarah penyakit kencing manis dan darah tinggi,” katanya.

Kes diklasifikasikan sebagai kematian mengejut Covid-19.


Tak dapat jawatan MB, UMNO N. Sembilan harap dapat banyak jawatan Exco

UMNO-Barisan Nasional (BN) berharap mendapat lebih banyak jawatan Exco kerajaan negeri Sembilan, kata Datuk Seri Jalaluddin Alias.

Pengerusi UMNO Negeri Sembilan itu menyuarakan cadangan tersebut selepas tidak diberikan jawatan Menteri Besar yang menjadi milik wakil Pakatan Harapan (PH).

“Ia (pelantikan jawatan EXCO) berdasarkan kepada jumlah kerusi (Dewan Undangan Negeri) yang dimenangi oleh BN pada Pilihan Raya Negeri (PRN) Sabtu lalu.

“Apapun, keputusan akhirnya diperoleh selepas saya mengadakan pertemuan dengan Menteri Besar, Datuk Seri Aminuddin Harun,” katanya dipetik laporan BH.

Jalaluddin yang memenangi kerusi Dewan Undangan Negeri (DUN) Pertang berkata, nama-nama yang akan diserahkan kepada Menteri Besar untuk dilantik sebagai Exco terdiri gabungan muka lama dan baharu.

“Setakat ini saya belum dipanggil Aminuddin berhubung pelantikan jawatan Exco kerajaan negeri.

“Saya tidak pasti bila perbincangan itu akan diadakan, namun percaya ia akan dilakukan dalam minggu ini juga.

“Tiada tempoh ditetapkan bagi perlantikan Exco, namun bagi memastikan kelancaran pentadbiran kerajaan negeri saya fikir dalam minggu ini juga (Exco) akan dilantik,” katanya.

Pada PRN lalu, BN menang 14 kerusi, manakala Pakatan Harapan (PH) memenangi 17 kerusi, sekali gus membentuk kerajaan negeri dengan majoriti dua pertiga.

Calon Perikatan Nasional (PN) pula mencipta kejutan apabila menang di lima kerusi DUN.


AKSEM dibubar, polis ambil alih tugas

Agensi Kawalan Sempadan Malaysia (AKSEM) yang ditubuhkan pada Disember 2017 dibubarkan dan semua tugasnya kini diambil alih sepenuhnya oleh Polis Diraja Malaysia (PDRM).

Menteri Dalam Negeri Datuk Seri Hamzah Zainudin berkata, semua tugas berkenaan dipertanggungjawabkan di bawah Jabatan Keselamatan Dalam Negeri dan Ketenterawam Awam (KDNKA) membabitkan Pasukan Gerakan Am (PGA).

“Mesyuarat Jemaah Menteri pada 12 Mac lepas telah bersetuju dengan cadangan rasionalisasi AKSEM menerusi penstrukturan semula serta diletakkan di bawah PDRM. Selain itu, Akta AKSEM 2017 (Akta 799) akan dimansuhkan setelah proses penstrukturan ini dilaksanakan.

“Pelaksanaan penstrukturan semula AKSEM ke dalam PDRM akan dilaksanakan secara berfasa mulai hari ini sehingga 30 September tahun ini,” katanya pada sidang media majlis penyerahan tugas AKSEM kepada PDRM di Bukit Aman hari ini.

Beliau berkata penstrukturan semula AKSEM merangkumi aspek peranan, penyerahan aset, penjajaran semula perjawatan dan sumber manusia serta pengurusan kewangan dan perolehan.